Zo slovenskej tlače ● Október (III.) 2011
http://www.oslovma.hu/index.php/sk/monitoring/169-monitoring3-monitoring3/527-zo-slovenskej-tlae-oktober-iii-2011
www.oslovma.hu/01-Imro-Ment/ImroInfo/2011/ImrSlT37.rtf
A predsa existuje východisko? - Namiesto osláv chceli odchod Orbána - Maďari otvorili otázku autonómie - Gyurcsány zakladá novú stranu - Poker v Bratislave - Ženy, Maďari a Európa vo volebnej kampani - Nevzdáme sa žiadneho Maďara - Koľko Slovákov žije v zahraničí? - Svet bez hraníc - Do práce cestujem cez tri štáty
Vybral a zostavil: Imrich Fuhl
A predsa existuje východisko?
24. októbra 2011 - (Peter Hunčík - Sme)
Fiľakovo sa nachádza medzi Lučencom a Rimavskou Sobotou na maďarsko-slovenských hraniciach. Fiľakovský hrad získali cisárske vojská späť od Turkov v roku 1593 a tým sa hrad vo Fiľakove stal akýmsi symbolom v kresťanskej Európe. Dnešní Fiľakovčania si zmysleli, že aj oni urobia niečo také, na čo spozornie celá Európa. A zorganizovali akciu, na ktorej sa zúčastnili študenti z troch slovenských a štyroch maďarských stredných škôl spolu so svojimi profesormi. Organizátori vytvorili zo slovenských a maďarských študentov jednu zmiešanú spoločnosť, ktorá jeden celý víkend debatovala o najbolestnejších obdobiach spoločných dejín. Prediskutovali revolúciu v rokoch 1848-1849, násilnú maďarizáciu, rozpad monarchie, Trianon, vysídlenie a reslovakizáciu. Pozvali aj mňa, aby som pomohol pri vytvorení dialógu. Na druhý deň mi napadlo, že som pri vyučovaní v Kanade svojich poslucháčov nikdy neskúšal. Namiesto toho som im dal zahrať s pomocou metód psychodrámy dôležité udalosti európskych dejín. Študentov som rozdelil do štyroch zmiešaných skupín, ktoré dostali za úlohu, aby namiesto vysvetľovania zahrali na javisku témy, o ktorých sa dovtedy rozprávali. Študentov to prekvapilo, ale napokon vec prijali a po skupinách začali skúšať. O štyridsať minút sme mohli vidieť na javisku výmenu názorov medzi Kossuthom a Štúrom, dialóg Tisa a Telekiho, hádku Apponyiho, Beneša a Štefánika (sic!) v Trianone. Čo povedať? Títo sedemnásťroční študenti podali lepší výkon ako maďarskí a slovenskí politici dovedna. A vtedy prišiel prídavok. Ku každej skupine bol pridelený jeden slovenský a jeden maďarský pedagóg. Maďarského profesora som požiadal o to, aby sa vcítil do kože Slovákov a aby obhájil slovenské záujmy. Slovenský profesor zas musel vysvetliť a obhájiť maďarské stanovisko. Stal sa zázrak. Počuli sme vynikajúcu maďarskú prednášku o tom, v čom sa mýlil Kossuth, aká nespravodlivá bola maďarizácia, a zaznela vynikajúca slovenská prednáška o tom, ako by bol mohol pomôcť Štúr Maďarom v roku 1848 a aká škodlivá bola reslovakizácia. A lučeneckí, fiľakovskí a salgótarjánski študenti dlho tlieskali svojim profesorom.
Extrémistický Jobbik skôr či neskôr vyhrá voľby
23. októbra 2011 - (tasr)
Revolúcia a oslobodzovací boj, ktorý sa začal v roku 1956, sa ešte neskončili. Vyhlásil to dnes v Budapešti na demonštrácii ultrapravicového opozičného parlamentného Hnutia za lepšie Maďarsko-Jobbik jeho predseda Gábor Vona. Pred približne tisíckou priaznivcov mávajúcich národnými a árpádovskými vlajkami, z ktorých boli viacerí oblečení v odevoch pripomínajúcich zakázanú Maďarskú gardu, Vona povedal, že začatú revolúciu Jobbik dotiahne do konca a voľby časom vyhrá v celej krajine. Vládnuci Maďarský občiansky zväz-Fidesz sa podľa jeho slov vydal cestou vlastnej skazy a Maďari žijú teraz horšie, ako pred poldruha rokom, pretože Fidesz oklamal aj vlastných voličov. Sloganom protestného zhromaždenia, ktoré sa konalo pred sídlom Bankového združenia, bolo „Odišli tanky, prišli banky”.
Namiesto osláv chceli odchod Orbána
24. októbra 2011 - (Peter Morvay - Sme)
Maďarsko malo včera oslavovať jeden z najväčších národných sviatkov, výročie protikomunistickej revolúcie v roku 1956. Hlavnou udalosťou dňa sa však stala demonštrácia odporcov režimu premiéra Viktora Orbána. Novým, doteraz neznámym politickým režimom - Systémom národnej spolupráce nazýva svoju vládu sám premiér. Demonštranti žiadali koniec orbánizmu. Aj ich akcia zvolaná pôvodne facebookovou skupinou Jeden milión ľudí za slobodu slova sa však skončila miernym sklamaním. Zišlo sa ich podľa triezvejších odhadov len o málo viac než desaťtisíc. Napriek tomu si demonštranti pripísali jedno víťazstvo. Podarilo sa im nepriamo strápniť Orbánovu vládnu stranu Fidesz. Tá chcela dlho plánovaný protest občianskej opozície ešte minulý týždeň znemožniť tým, že zabrala priestor, ktorý si aktivisti pre seba vyhliadli. Urobila tak pod zámienkou, že na rovnaké miesto zvolala vlastný míting na podporu vlády. Míting pritom vydávala za štátne oslavy výročia revolúcie. Keď však vysvitlo, že bude Orbán v rovnaký deň v Bruseli; Fidesz vlastnú akciu okamžite zrušil. „Maďarský premiér musí byť vždy tam, kde ho krajina najviac potrebuje,” povedal Orbánov hovorca Peter Szíjjártó s tým, že krajina Orbána v nedeľu potrebuje v Bruseli. Nevysvetlil však, prečo sa štátne oslavy takej významnej udalosti nemôžu konať aj bez Orbána.
Proti vláde Viktora Orbána demonštrovalo vyše 50.000 ľudí
23. októbra 2011 - (tasr)
Vyše 50.000 ľudí demonštrovalo dnes v Budapešti proti vláde Viktora Orbána. Podľa rečníkov Orbán prijíma zlé zákony a buduje autoritatívny a nedemokratický režim. Na podujatí pod heslom „Nepáči sa ti režim?!”, ktoré zorganizovala skupina Milión ľudí za slobodu tlače zo sociálnej siete Facebook, ďalej kritizovali vládu za proces prijímania novej ústavy a búranie základov právneho štátu. V Maďarsku nie je solidarita, sú ohrozené existenčné istoty, vládne strach a cynizmus, tvrdili rečníci, ktorí vyzývali na zomknutie demokratickej opozície. Hovorca skupiny Milión ľudí za slobodu tlače Péter Juhász vyhlásil, že demonštrácie sa zúčastnilo 100.000 ľudí. Avizoval, že do dvoch týždňov sa na Facebooku spustí proces voľby „alternatívneho” prezidenta. Vyzval, aby ju podporilo čo najviac osôb, nech je mandát alternatívnej hlavy štátu čo najsilnejší.
V Maďarsku sa začala masová demonštrácia proti Orbánovi
23. októbra 2011 - (tasr)
Pod heslom „Nepáči sa ti režim?!” začala sa popoludní v Budapešti masová demonštrácia, ktorú na protest proti vláde Viktora Orbána zorganizovala skupina Milión ľudí za slobodu tlače zo sociálnej siete Facebook. Demonštranti zaplnili priestranstvo od peštianskej strany Alžbetinho mosta po Astóriu, takže sa môže naplniť očakávanie organizátorov o stotisícovej účasti a najväčšom občianskom proteste proti vláde Viktora Orbána, ktorá je pri moci poldruha roka. V okolitých uliciach sú pripravené policajné jednotky. Nespokojnosť s pôsobením súčasnej vlády sa odzrkadľuje aj v prieskumoch verejnej mienky. Podľa aktuálnych výsledkov prieskumu maďarského inštitútu Medián 69 percent Maďarov - z toho 29 percent voličov vládnuceho Maďarského občianskeho zväzu-Fidesz - sa domnieva, že „vývoj situácie krajiny ide v zásade zlým smerom”. Navyše podľa tohto prieskumu premiér Orbán prvýkrát nie je od vlaňajšieho júla najpopulárnejším politikom. Popoludní sa začala aj protestná akcia ultrapravicového Hnutia za lepšie Maďarsko-Jobbik, ktorého prívrženci demonštrujú pred sídlom Bankového združenia so sloganom „Odišli tanky, prišli banky”.
Začali sa oslavy revolúcie z roku 1956 - Orbán išiel do Bruselu
23. októbra 2011 - (tasr)
Vztýčením štátnej vlajky s vojenskou poctou na Kossuthovom námestí v Budapešti začali sa dnes ústredné oslavy štátneho sviatku výročia vypuknutia maďarskej revolúcie proti diktatúre a sovietskej okupácii v roku 1956. Slávnostného aktu sa nezúčastnil premiér Viktor Orbán, ktorý odcestoval na summit EÚ do Bruselu. Kvôli Orbánovej zahraničnej ceste zrušili tradičný popoludňajší masový míting Maďarského občianskeho zväzu-Fidesz, na ktorom mal premiér vystúpiť s prejavom. Fidesz si chcel pripomenúť aj piate výročie krvavého zásahu polície pri demonštráciách proti vláde Ferenca Gyurcsánya. Počas dňa sa budú konať v maďarskej metropole okrem množstva sviatočných programov určených najmä pre rodiny aj dve demonštrácie. Pod heslom Nepáči sa ti režim?! organizuje masovú demonštráciu skupina zo spoločenskej siete Facebook Milión ľudí za slobodu tlače a ultrapravicové Hnutie za lepšie Maďarsko-Jobbik bude demonštrovať pred sídlom Bankového združenia so sloganom: Odišli tanky, prišli banky. Revolúcia v Maďarsku vypukla 23. októbra 1956. K pokojnému protestu študentov, ktorí požadovali väčšie politické slobody, sa postupne pridala inteligencia, robotníci aj roľníci, ktorí žiadali slobodu po rokoch stalinistického útlaku. Demonštrácie prerástli do ozbrojeného odporu proti sovietskym vojakom, ktorí mali potlačiť revolúciu. Tú po dvoch týždňoch krvavo potlačila sovietska Červená armáda, pričom zahynulo takmer 3000 osôb, 12.000 bolo zranených a okolo 200.000 ľudí utieklo na Západ.
Maďari neuspeli v boji o kreslo v Bezpečnostnej rade OSN
22. októbra 2011 - (sita)
Členovia Valného zhromaždenia (VZ) Organizácie Spojených národov (OSN) sa nevedeli dohodnúť na obsadení všetkých kresiel v Bezpečnostnej rade (BR). Celkovo 193 krajín hlasovalo o obsadení piatich postov v 15-člennej BR, jedno rezervované pre oblasť východnej Európy však zostalo prázdne. O lukratívny post bojovalo Maďarsko, Slovinsko a Azerbajdžan, ani jeden z nich však neuspel. Valné zhromaždenie ešte predtým relatívne hladko zvolilo nových členov za Áziu (Pakistan), Latinskú Ameriku (Guatemala) a Afriku (Maroko a Togo). Azerbajdžan získal 74, Slovinsko 67 a Maďarsko len 52 hlasov v prvom kole. Maďari sa neskôr kandidatúry v prospech Slovincov vzdali. V deviatom kole však napriek tomu opäť viedol Azerbajdžan, keď presvedčil 113 členov Valného zhromaždenia, k víťazstvu mu však chýbalo 15 hlasov. Slovinci v tom istom kole presvedčili len 77 krajín. Podľa niektorých diplomatov získal Azerbajdžan väčšiu podporu, pretože množstvo krajín nechce, aby kreslo opäť obsadila niektorá z krajín Európskej únie. V Bezpečnostnej rade totiž už teraz sedí Británia, Francúzsko, Nemecko a Portugalsko. K ďalšiemu hlasovaniu by malo prísť na pôde VZ OSN budúci týždeň.
Maďari otvorili otázku autonómie
24. októbra 2011 - (hnonline.sk)
„Snahy zahraničných Maďarov o autonómiu nemajú inú alternatívu, ak chceme, aby náš národ bol spolu.“ Povedal to maďarský prezident Pál Schmitt (na snímke) zástupcom maďarskej menšiny všetkých susedných štátov. Jeho iniciatívu podporili na schôdzke, ktorá sa cez víkend konala v Budapešti, aj slovenskí Maďari. „Menšinová autonómia nie je pre Slovensko hrozbou, ale riešením. Obavy Slovákov sú preto neopodstatnené,“ potvrdil pre HN šéf SMK József Berényi. Ten sa na stretnutí zúčastnil ako zástupca maďarskej menšiny na Slovensku. Na stretnutie, prvé svojho druhu od nástupu Schmitta do funkcie prezidenta, prišli zástupcovia Maďarskej rady Karpatskej kotliny pre autonómiu z Chorvátska, Rumunska, zo Srbska či Slovenska. Hovorili o koncepciách vlastných samospráv pre svoju menšinu. Kontroverzná otázka autonómie maďarskej menšiny u nás sa tak znovu otvorila. „Žiadne konkrétne kroky pre autonómiu však teraz podnikať nebudeme. Bola to len konzultácia u prezidenta v súvislosti s menšinovou politikou jednotlivých štátov a autonómie,“ tvrdí Berényi. Podľa expertov je samospráva zahraničných Maďarov najreálnejšia práve v Rumunsku, kde ich žije približne 1,5 milióna. „Maďari v Rumunsku by autonómiou veľa stratili, pretože žijú v najslabších regiónoch krajiny a financie od Bukurešti veľmi potrebujú,“ povedal pre HN slovenský poslanec v rumunskom parlamente Adrián Miroslav Merka.
„Maďari nemajú inú možnosť ako autonómiu“
21. októbra 2011 - (tasr)
Snahy o autonómiu Maďarov nemajú žiadnu alternatívu. Vyhlásil to dnes v Budapešti maďarský prezident Pál Schmitt, ktorý prijal predsedov členských organizácií Maďarskej rady Karpatskej kotliny pre autonómiu (KMAT), medzi nimi aj nemenovaného predstaviteľa SMK. „Snahy o autonómiu nemajú alternatívu, ak chceme, aby národ bol spolu,” konštatoval prezident, podľa ktorého v tejto otázke organizácie zahraničných Maďarov bojujú svoj boj, na druhej strane maďarská vláda si stojí za svojou národnou stratégiou. Podľa Schmitta jeho úlohou ako hlavy štátu je „obmäkčiť” prezidentov susedných krajín. „V uplynulom roku som sa stretol so všetkými a povedal som im, že Maďarsko je obklopené Maďarmi,” podotkol. Predseda KMAT a rumunský europoslanec László Tőkés v neverejnej časti stretnutia zhrnul ciele rady a načrtol možnosti jej spolupráce s Maďarskom. Na programe zasadnutia, prvého svojho druhu od nástupu Schmitta do funkcie, bolo aj prerokovanie koncepcie autonómií jednotlivých organizácií Maďarov žijúcich v zahraničí.
Maďarsko sa vraj správa tak, ako keby žilo v inom svete
20. októbra 2011 - (tasr)
V kruhu politicky aktívnych ľudí sa v Maďarsku opäť objavil strach: v Maďarsku je síce demokracia, ale je to demokracia „riadená”, vyhlásil v stredu vo Viedni v rámci politickej diskusie americký politológ maďarského pôvodu Charles Gati. Profesor Univerzity Johnsa Hopkinsa na podujatí rakúskeho Inštitútu humanitných vied IWM povedal, že v maďarskej verejnoprávnej televízii a v rozhlase nepočuť žiadnu kritiku vlády Viktora Orbána. V reakcii na otázku z publika reagoval, že maďarský mediálny zákon nie je taký nebezpečný ako mentalita, ktorá sa rozšírila v maďarských médiách. „Masové prepúšťanie vo verejnoprávnych médiách vytvorilo prostredie, v ktorom zostávajúci zamestnanci považujú za dôležité, aby prezentovali vládne názory,” konštatoval politológ. Poslanec Európskeho parlamentu (EP) za Maďarský občiansky zväz-Fidesz György Schöpflin - ktorý je tiež politológom -, podotkol, že mediálny zákon neohrozuje demokraciu a v zásade sa nelíši od iných európskych noriem. Fidesz síce získal dvojtretinovú väčšinu mandátov v parlamente, ale vo voľbách získal iba 52,7 percenta voličských hlasov. V roku 1994 bol pomer hlasov voliacich ľavicovo-liberálnu koalíciu vyšší, napriek tomu táto koalícia neprijímala novú ústavu ani mediálny zákon a ani „nepostavila krajinu na hlavu”, vyhlásil americký politológ. „Európska komisia nenašla v mediálnom zákone vážne problémy a komisárka (pre spravodlivosť, základné práva a občianstvo) Viviane Redingová k nemu ani nezaujala postoj,” zdôraznil. V Maďarsku je podľa europoslanca demokracia, politický systém zodpovedá požiadavkám konsenzuálneho vládnutia a parlamentné voľby boli slobodné. „V Maďarsku teraz prebieha kompenzujúca revolúcia, ktorej cieľom je dokonať to, čo sa v roku 1989 neudialo,” poznamenal Schöpflin. Gati tvrdil, že dvojtretinová väčšina Fideszu je „ilúziou”. Fidesz síce získal dvojtretinovú väčšinu mandátov v parlamente, ale vo voľbách získal iba 52,7 percenta voličských hlasov. V roku 1994 bol pomer hlasov voliacich ľavicovo-liberálnu koalíciu vyšší, napriek tomu táto koalícia neprijímala novú ústavu ani mediálny zákon a ani „nepostavila krajinu na hlavu”, vyhlásil americký politológ. Na margo vládneho programu Kálmána Szélla na zníženie zadlženia štátu a hospodárskej stratégie Fideszu Gati povedal, že tieto sú založené na raste európskej ekonomiky. Ak však rast v Európskej únii nebude, potom bude mať Maďarsko vážne problémy, podotkol. Maďarsko sa podľa jeho vyjadrenia medzinárodne izolovalo. „Maďarsko reaguje na kritiku zo zahraničia, ako keby žilo v inom svete,” poznamenal americký politológ, ktorý upozornil, že to neveští nič dobré. „Medzinárodná izolácia je z pohľadu mediálnych výstupov pravdou, nie je však pravdou z pohľadu diplomacie,” reagoval maďarský europoslanec a dodal, že v EP kritizujú maďarskú vládu iba ľavicové strany, nie však strany pravého stredu.
Maďarská vláda znížila zadlženie štátu
20. októbra 2011 - (tasr)
Maďarská vláda za uplynulý rok významne znížila zadlženie štátu z 82 % HDP dvomi krokmi na 74 %. Podľa vyhlásenia rezortu hospodárstva vláda v polovici vlaňajšieho roka zdedila takmer neriešiteľnú hospodársko-politickú situáciu, keď dlh štátu predstavoval 82 % HDP. Maďarsko sa pre vysoké zadlženie štátu a nepriaznivej štruktúre stalo jednou z najkrehkejších ekonomík regiónu strednej Európy. Po znížení miery zadlženia chystá urobiť ďalšie kroky smerujúce k tomu, aby do roku 2018 klesol štátny dlh pod 50 %.A k by vláda ďalej nezaviedla balíky opatrení, tak by zadlženie výrazne stúplo a teraz by dosiahlo 80 % HDP, konštatuje sa vo vyhlásení ministerstva hospodárstva, ktoré tak reagovalo na negatívne správy v médiách o vývoji deficitu. Rezort zdôraznil, že v prvej polovici roka je zvyčajne deficit vyšší než ku koncu roka a že medzinárodné inštitúcie a štatistiky sledujú zadlženie štátu za celý rok.
Na maďarsko-slovenskej hranici tiká toxická bomba
22. októbra 2011 - (tasr)
Environmentalisti upozorňujú na „kritický” stav odkaliska pri obci Almásfüzitő, ktoré sa nachádza len pár kilometrov od Komárna, priamo na brehu Dunaja. Ochranári varujú, že odkalisko s červeným kalom, je v nevyhovujúcom technickom stave a žiadajú preto maďarské úrady, aby bolo čo najskôr odstavené z prevádzky. „Potenciál nebezpečenstva odkaliska klasifikujeme ako vysoký. Je tu predpoklad úniku nebezpečných látok do životného prostredia, najmä v prípade záplav, extrémnych zrážok či zemetrasenia,” uviedol profesor Karl E. Lorber z Inštitútu pre udržateľné odpadové hospodárstvo rakúskej univerzity v Leobene. Odkalisko s červeným kalom pri obci Almásfüzitő je podobné, ako odkalisko v Ajke, ktorého hrádza sa minulý rok pretrhla a spôsobila ekologickú haváriu. Zistenia Greenpeace ukázali, že je v technickom stave odkaliska niekoľko závažných problémov, napriek tomu však podľa nich maďarské úrady predĺžili minulý rok prevádzkovateľovi povolenie na prevádzku. Aktivisti už upozornil na nebezpečné odkalisko na konci septembra, kedy na jeho povrchu vytvorili aktivisti veľký nápis STOP. Organizácia preto už požiadala zodpovedné maďarské úrady, aby okamžite zastavili povolenie na prevádzku a dovoz ďalšieho odpadu na odkalisko. Aktivisti požiadali aj maďarskú vládu, aby prijala všetky legislatívne rámce Európskej únie tak, aby bolo v Maďarsku zodpovedne nakladané s nebezpečným odpadom podľa princípov trvalej udržateľnosti.
Liszt a jeho bratislavskí priatelia
21. októbra 2011 - (Jena Opoldusová - Pravda)
„V Bratislave sa rozhodlo o mojom osude,” povedal vraj Franz Liszt svojmu priateľovi Jánovi Batkovi, bratislavskému mestskému archivárovi. Výrazný hudobný skladateľ, klavírny virtuóz a dirigent navštívil v 19. storočí mesto na Dunaji aspoň pätnásťkrát. A našiel v ňom nemálo blízkych duší, s ktorými udržiaval čulú korešpondenciu. Jeho život, dielo a vzťah k Bratislave približuje výstava Fanz Liszt a jeho bratislavskí priatelia. Dnes večer ju otvoria vo Výstavnom pavilóne Slovenského národného múzea na Žižkovej ulici č. 16 v Bratislave. Vznikla pri príležitosti 200. výročia jeho narodenia. „Dá sa povedať, že Franz Liszt bol prvou superstar. Ako fenomenálny klavirista prvý absolvoval obrovské turné od Uralu až po Turecko a Španielsko. Na margo ošiaľu a hystérie, ktorú vyvolával na koncertoch, použil nemecký básnik Heinrich Heine pojem lisztománia,” povedala kurátorka výstavy Sylvia Urdová. Mal deväť rokov, keď prvýkrát koncertoval v Bratislave. Bolo to 26. novembra 1820. Dobová kritika nadšene písala o „mimoriadnej pianistickej zručnosti, vzbudzujúcej veľké očakávania”. Ocenením talentu mladučkého klaviristu bolo štipendium, ktoré získal na hudobné vzdelávanie. V decembri 1839 prišiel do Bratislavy už ako oslavovaný virtuóz. A miestna tlač ho vyhlásila za „nového sultána klavíra”. K Lisztovým bratislavským priateľom patrili umelci a ľudia, ktorí sa združovali okolo Cirkevného hudobného spolku pri Dóme sv. Martina. „Bola to najvýznamnejšia spolková inštitúcia v meste. Tajomník spolku a mestský archivár Ján Batka, ktorý patril k Lisztovým najväčším obdivovateľom v meste, ho viackrát pozval do Bratislavy. Zachovala sa ich korešpondencia,” pokračovala kurátorka. Vlastnoručne písané listy Franza Liszta budú magnetom výstavy. Ich texty si možno aj vypočuť - v slovenčine, maďarčine a nemčine. „Písal nielen Batkovi, ale napríklad aj dirigentovi Karlovi Mayerbergerovi. Vrelý vzťah mal Liszt tiež s Batkovou sestrou Antóniou Czechovou Batkovou. V listoch ju oslovoval Sorella, čo znamená po taliansky sestra. Na výstave máme aj náznak izby Antónie Czechovej Batkovej, ktorú pripravil Štefan Holčík,” spomenula Sylvia Urdová. Expozíciu dotvárajú dobové hudobné nástroje, ktoré vznikli v dielňach bratislavských majstrov. Aj busta skladateľa z ateliéru sochára Viktora Tilgnera, dobové grafiky a veduty mesta. „Aj busta titulárneho biskupa Karola Heillera. Keď mal oslavu 50. výročia vysviacky, prišiel kvôli nemu Liszt do Bratislavy,” pripomenula kurátorka. Zúčastnil sa aj na troch koncertoch, aby podporil vytvorenie pomníka skladateľovi a bratislavskému rodákovi Jánovi Nepomukovi Hummelovi. Výstava ponúkne nielen pastvu pre zrak, ale aj pre sluch. „Návštevníci si môžu vypočuť aj skladby, ktoré odzneli počas Lisztových návštev Bratislavy. Aj jeho Korunovačnú omšu, ktorú dirigoval napríklad v Dóme sv. Martina,” dodala kurátorka. Na stretnutie s Franzom Lisztom a jeho bratislavskými priateľmi pozýva SNM do konca mája.
Liszt očaril celý hudobný svet
22. októbra 2011 - (čtk)
Skladateľ, klavirista, dirigent a pedagóg Franz Liszt, ktorý sa narodil pred 200 rokmi, 22. októbra 1811, je jedným z najvýznamnejších predstaviteľov novoromantismu. Liszt je autorom symfónií (Dantovskej či Faustovskej), symfonických básní, klavírnych skladieb, rapsódia, etud, omší, oratórií i piesní. Jeho výročie narodenia je výročím UNESCO 2011. Liszt oslňoval najmä ako neprekonateľný klavirista a geniálny improvizátor, rozvinul a zdokonalil techniku ​​klavírnej hry. Koncertoval po celej Európe. Pôsobil ako dvorný kapelník vo Weimare, od roku 1861 žil prevažne v Ríme. Podieľal sa tiež na založení Hudobnej akadémie v Budapešti a bol jej prezidentom. Vo svojej tvorbe sa Liszt stal pod vplyvom Hectora Berlioza stúpencom programovej hudby. Základy hry na klavír ho učil jeho otec, v deviatich rokoch Liszt už verejne koncertoval. Študoval vo Viedni a v Paríži. Bol činný aj literárne, venoval sa úvahám o Wagnerovi, Chopinovi a cigánskej hudbe. Zomrel 31. júla 1886 v Bayreuthe.
Nová ústava si vynúti novelizáciu 260 zákonov
19. októbra 2011 - (tasr)
V Maďarsku vstúpi do platnosti 1. januára 2012 nová ústava, kvôli ktorej bude potrebných novelizovať približne 260 zákonov, aby právne normy boli v súlade s ustanoveniami základného zákona. Podľa dnes zverejnenej informácie vládneho servera kormany.hu príslušné návrhy, ktoré do parlamentu naraz predloží maďarské ministerstvo pre verejnú správu a spravodlivosť, budú vo väčšine prípadov technického charakteru. V príslušných zákonoch bude napríklad nahradený pojem ústava pojmom základný zákon a namiesto názvu Maďarská republika bude uvedené už iba Maďarsko.
Expremiér Gyurcsány si po konflikte zakladá stranu
23. októbra 2011 - (Adriana Zsigová - Sme)
Maďarská pravicová vláda Viktora Orbána má novú konkurenciu. Časť poslancov z opozičnej socialistickej strany (MSZP) na čele s expremiérom Ferencom Gyurcsányom ohlásila vznik novej strany s názvom Demokratická koalícia. Malo by ísť o stredoľavé prozápadné zoskupenie. Kým doteraz Fidesz útočil prevažne na Gyurcsánya, po novom bude musieť svoje sily rozdeliť, píše spravodajský server nyugat.hu. Socialistická strana sa rozdelila pre vnútorné rozpory. Gyurcsány kritizoval neschopnosť bývalých kolegov zmodernizovať stranu po prehratých voľbách v roku 2010, z ktorých vzišla vláda Fideszu s ústavnou väčšinou. MSZP po dvoch volebných obdobiach za sebou stratila značnú časť voličov pre nečinnosť v čase ekonomickej recesie. Zavážil aj škandál, keď sa vtedajší premiér Gyurcsány priznal, že jeho vláda klame občanov. Strana vyzvala odchádzajúcich členov, aby sa vzdali svojich mandátov v parlamente. Tí ale počítajú s vytvorením vlastnej frakcie, ktorú má viesť Csaba Molnár. Podľa denníka Népszabadság nie je jasné, ako postupovať. Podľa pravidiel by poslanci, ktorí opustia stranu, mali byť aspoň pol roka nezávislými. Z minulosti je však známy precedens, keď si poslanci založili frakciu, ako v tomto prípade, a šéf parlamentu to len formálne schválil. Nová strana teda ešte nemá isté svoje miesto, závisí to od predsedu parlamentu Lászlóa Kövéra za Fidesz. „MSZP bude po odchode Demokratickej koalície silnejšia, lebo sa nebude zaoberať vnútornými rozpormi,“ komentoval udalosti jej predseda Mesterházy na sobotnom sneme. Analytička Orsolya Szomszédová mu dáva za pravdu, a dodáva, že strana sa konečne oslobodí od „ťarchy stariny“. „Mesterházy sa už nebude môcť schovávať za konflikt s Gyurcsányom,“ povedala pre agentúru MTI.
Ferenc Gyurcsány zakladá novú ľavicovú stranu
22. októbra 2011 - (sita)
Bývalý maďarský premiér Ferenc Gyurcsány v sobotu ohlásil, že odchádza zo svojej Maďarskej socialistickej strany (MSZP) a zakladá si nový politický subjekt. Niekdajší predseda vlády bol členom MSZP už od roku 2000. Jeho novou stranou bude Demokratická koalícia (DK), s ktorou chce osloviť stredoľavého voliča. Spoločne s jej vytvorením zakladá v maďarskom parlamente aj vlastný poslanecký klub. Jeho členmi budú zákonodarcovia, ktorí spolu s ním odišli od materských socialistov. Gyurcsány sa rozhodol odísť z MSZP po tom, ako neuspel s pokusmi o jej zreformovanie. Socialisti utrpeli v posledných voľbách v roku 2010 drvivú porážku, keď ich prevalcoval konzervatívny populistický Fidesz premiéra Viktora Orbána. Podľa posledného prieskumu by jeho hnutie získalo vo voľbách až 46 percent hlasov, zatiaľ čo MSZP by oslovilo len 25 percent voličov. Maďari by mali prísť k volebným urnám opäť až v roku 2014.
Gyurcsány odchádza z Maďarskej socialistickej strany
22. októbra 2011 - (tasr)
Maďarský ľavicový expremiér Ferenc Gyurcsány odchádza z Maďarskej socialistickej strany (MSZP) a zakladá novú stranu. Informovala o tom dnes tlačová agentúra MTI. Gyurcsány pri príležitosti výročia založenia Platformy demokratickej koalície (DKP), ktorú v rámci MSZP viedol, dnes v Budapešti vyhlásil, že zakladá novú stranu s názvom Demokratická koalícia. Bude to stredoľavá občianska strana západného typu, povedal. Expremiér tiež oznámil, že nová strana bude založená formálne na báze už existujúcej Demokratickej strany, zmení sa však jej meno, stanovy aj vedenie. MSZP bude po odchode členov DKP silnejšou, pretože sa odteraz nebude zaoberať vnútornými spormi, uviedol po rokovaní Republikovej rady MSZP predseda socialistov Attila Mesterházy. Rada prijala deväťbodové rozhodnutie, v ktorom okrem iného vyzvala poslancov parlamentu a samospráv, ktorí odchádzajú z MSZP spolu s Gyurcsányom, aby svoj mandát vrátili organizáciám, ktoré ich nominovali. Mesterházy však zároveň deklaroval, že poslanci parlamentu od chvíle svojho zvolenia sami disponujú mandátom, preto ide iba o politickú výzvu. „Ak sa sami nevzdajú mandátu, MSZP nemá prostriedky, ktorými by si to vynútila,” dodal šéf socialistov a Gyurcsányovi zaželal „veľa šťastia do práce, ktorú začal”. Dôvodom odchodu členov DKP z MSZP boli nezhody okolo postoja k volebnému fiasku socialistov v uplynulých parlamentných voľbách. Gyurcsány tento týždeň povedal, že sa dá pokračovať dvoma smermi: buď sa vyvodia z neúspechu dôsledky v rámci MSZP, alebo dôjde k rozchodu.
Gyurcsányova platforma zrejme odíde z Maďarskej socialistickej strany
20. októbra 2011 - (tasr)
Šanca odchodu Platformy demokratickej koalície (DKP) z Maďarskej socialistickej strany (MSZP) je vyššia než šanca na zotrvanie v nej. Povedal to dnes v Budapešti expremiér a predseda DKP Ferenc Gyurcsány po rokovaní s predsedom MSZP Attilom Mesterházym. Podľa agentúry MTI Gyurcsány vyhlásil, že rozhodnutie platformy zverejnia v sobotu, kedy DKP oslávi prvé výročie svojho založenia. Dovtedy bude ešte rokovať predsedníctvo aj republiková rada platformy. Väčšina predsedníctva je za odchod z MSZP, väčšina republikovej rady však „ešte” nie. Ak sa DKP rozhodne pre odchod, v tom prípade by podľa svojho predsedu vytvorila aj samostatnú frakciu v parlamente, pričom spolu s Gyurcsányom by najmenej desať politikov odišlo z poslaneckého klubu socialistov. Dôvodom úvah o odchode DKP z MSZP sú nezhody okolo postoja k volebnému fiasku socialistov v uplynulých parlamentných voľbách. Podľa Gyurcsánya je možné ísť dvoma smermi: vyvodením dôsledkov z neúspechu v rámci MSZP, alebo rozchod. „Druhá alternatíva má podstatne vyššie šance,” konštatoval predseda DKP. Dnes popoludní zasadne predsedníctvo MSZP. Mesterházy bude mať tlačovú besedu v Pécsi, témou stretnutia s novinármi však nemá byť rozchod socialistov s DKP.
Gyurcsánya budú vyšetrovať pre podozrenie z terorizmu
19. októbra 2011 - (tasr)
Maďarská prokuratúra prijala podnet bývalého predsedu senátu najvyššieho súdu Miklósa Völgyesiho voči expremiérovi Ferencovi Gyurcsányovi, niekoľkým policajným veliteľom a politikom v súvislosti s podozrením z trestného činu terorizmu pri policajnom zásahu počas protivládnych demonštrácií na jeseň 2006. Podľa internetového vydania maďarského denníka Magyar Nemzet Völgyesi uviedol, že Generálna vojenská prokuratúra mu oznámila, že na základe jeho podnetu bude konať vojenská prokuratúra v Debrecíne. Tá už vedie vyšetrovanie v súvislosti s udalosťami v roku 2006. Súčasťou podnetu je aj správa, ktorú v súvislosti s krvavým zásahom polície vypracoval splnomocnenec premiéra István Balsai. Na príprave správy sa podieľal aj Völgyesi, poznamenal denník. Balsaiho správa podľa Völgyesiho obsahuje 15 vojenských trestných činov, ktoré boli evidentne vykonané, okrem nich však možno klasifikovať aj spáchanie trestného činu terorizmu. „Vtedajší premiér Gyurcsány 23. októbra 2006 dospel k záveru, že je čas krutou silou potlačiť odpor jeho politických protivníkov, ktorý bol postavený na základných ľudských, politických právach a na práve slobodného zhromažďovania,” povedal novinám Magyar Nemzet Völgyesi, podľa ktorého skutok terorizmu bol naplnený „úspešným zastrašovaním obyvateľstva” zo strany polície.
Maďarského expremiéra Gyurcsánya podozrievajú z terorizmu
19. októbra 2011 - (čtk)
Maďarský expremiér má na krku ďalšie podozrenie. Voči Ferencovi Gyurcsányovi, niekoľkým policajným veliteľom a politikom totiž maďarská prokuratúra prijala podnet od bývalého predsedu senátu najvyššieho súdu Miklósa Völgyesiho. Ten bývalého štátnika podozrieva z terorizmu pri policajnom zásahu počas protivládnych demonštrácií v Maďarsku na jeseň pred piatimi rokmi. „Vtedajší premiér Gyurcsány 23. októbra 2006 dospel k záveru, že je čas krutou silou potlačiť odpor jeho politických protivníkov, ktorý bol postavený na základných ľudských, politických právach a na práve slobodného zhromažďovania,“ povedal Völgyesi novinám Magyar Nemzet. Podľa neho bol trestný čin terorizmu naplnený úspešným zastrašovaním obyvateľstva zo strany polície. Súčasťou podnetu doručeného na prokuratúru je aj správa, ktorú v súvislosti s krvavým zásahom polície vypracoval splnomocnenec súčasného premiéra István Balsai. Tá podľa Völgyesiho obsahuje 15 vojenských trestných činov, ktoré boli pred piatimi rokmi vykonané, okrem nich však možno klasifikovať aj spáchanie trestného činu terorizmu. Podnet predsedu senátu najvyššieho súdu bude posudzovať vojenská prokuratúra v Debrecíne, ktorá už vedie vyšetrovanie v súvislosti s udalosťami v roku 2006. Bývalý maďarský premiér tak čelí ďalšiemu podozreniu. Prokuratúra v Budapešti Gyurcsánya obvinila aj začiatkom októbra zo zneužitia právomoci v kauze výmeny pozemkov pre komplex kasína.
Orbán prišiel o popularitu - viac než polovica Maďarov nemá koho voliť
20. októbra 2011 - (tasr - mti)
Od pádu komunizmu nezaznamenali prieskumy v Maďarsku takú nerozhodnosť voličov ako teraz. Až 55 percent voličov totiž nevie, komu by v prípade konania volieb dalo hlas. Vyplýva to z najnovších výsledkov prieskumu maďarského inštitútu Ipsos, ktoré dnes zverejnila tlačová agentúra MTI. U rozhodnutých voličov by vyhral voľby Fidesz so 47 percentami hlasov, pričom vo vlaňajších voľbách získal 61 percent hlasov. MSZP by získala 24-percentnú podporu, Jobbik by volilo 22 percent a LMP päť percent občanov. Podľa Ipsosu za poklesom preferencií Fideszu v uplynulom polroku stojí nielen posilnenie radikálneho Jobbiku, ale aj rozširovanie tábora voličov, ktorí nepreferujú žiadnu politickú stranu.
Náš rast bude pomalší
19. októbra 2011 - (sita)
Európska banka pre obnovu a rozvoj predpovedá Slovensku na budúci rok rast 1,1 percenta. Ešte v júli to bolo 4,1 percenta. Európska banka pre obnovu a rozvoj (EBRD) predpovedá krajinám strednej a východnej Európy spomalenie rastu. V rámci regiónu, kde sa majú silné väzby na menovú úniu pretaviť do výrazného spomalenia rastu, pristúpila k najzásadnejším úpravám nadol v prípade Slovenska a Maďarska. Slovensku predpovedaná budúci rok rast na úrovni 1,1 percenta, kým ešte v júli to bolo 4,1 percenta. Tento rok slovenská ekonomika podľa aktuálnej prognózy vzrastie o 3,1 percenta, čo predstavuje spomalenie z júlových 3,7 percenta. Maďarsku zhoršila výhľad rastu na 1,1 percenta v tomto a na 0,5 percenta v budúcom roku. V júli pritom predpovedala Maďarsku v tomto roku rast na úrovni 2,7 percenta, na budúci rok sa mala ekonomika nášho južného suseda posilniť o 2,8 percenta. Banka upozorňuje, že vo výhľade na roky 2011 a 2012 počíta s pokračujúcou, ale v konečnom dôsledku zvládnutou dlhovou krízou v eurozóne.
Maďarská polícia cvičila na Slovensku
19. októbra 2011 - (korzar.sk)
Maďarskí policajti včera prenasledovali na území Slovenska nebezpečných páchateľov. Zatiaľ iba v rámci cvičenia. Po lúpežnom prepadnutí reštaurácie pri obci Mera v Maďarskej republike, traja podozriví páchatelia unikali na motorovom vozidle na územie SR v domnienke, že maďarskí policajti ich za hranicami už nebudú prenasledovať. Mali však smolu a maďarské policajné vozidlá prekročili hranicu s úmyslom čo najskôr chytiť páchateľov. Samozrejme, že medzitým upovedomili slovenskú stranu a tak sa do akcie zapojili aj muži zákona z Košíc a okolia. V tomto prípade išlo iba o cvičenie, polícia si chcela preveriť, akoby v prípade reálnej hrozby obe zložky reagovali. „Páchatelia” prekročili o 10.45 hodine hraničný prechod Milhosť - Tornyosnémeti a začali maďarským policajtom unikať. Tí sa za nimi rútili so zapnutými majákmi obrovskou políciou, po chvíli, sa k nim už pripojili aj slovenskí kolegovia. Akčná naháňačka auta Opel Astra smerovala k Buzici, preto práve za touto obcou, medzi križovatkou na Komárovce a Čečejovce pripravili policajti na lúpežníkov pasť. Na cestu natiahli zastavovací pás s hrotmi, po zuby ozbrojení policajti zablokovali autami cestu a mierili na prichádzajúci opel. Bolo načase ho zastaviť, naháňačka od hraníc trvala už pätnásť kilometrov. Páchatelia nemali šancu a keď zbadali zablokovanú cestu a hroty na ceste, zastavili a snažili sa s autom otočiť. To sa im nepodarilo, v priebehu niekoľkých sekúnd im v tom zabránili policajti z oboch štátov. Zatkli ich, prehľadali, našli aj zbraň. Riaditeľ Operačného odboru KR PZ v Košiciach Štefan Németh akciu zhodnotil ako vydarenú: „V roku 2006 bola podpísaná medzinárodná dohoda medzi oboma štátmi o takomto druhu možnej spolupráce. Zatiaľ sa nám reálna situácia nenaskytla. Preto sme pripravili cvičenie, aby sme si nacvičili postupy a získali skúsenosti do budúcna. Rozsah hranice s Maďarskom je dlhý, má 214 kilometrov. Hrozba je teda reálna,” vysvetľuje Németh.
Rezorty spravodlivosti Maďarska a Ruska podpísali zmluvu o spolupráci
19. októbra 2011 - (tasr)
Zmluvu o spolupráci maďarského a ruského rezortu spravodlivosti, ktorá obsahuje akčný program pre roky 2012-2013, podpísali v Budapešti podpredseda maďarskej vlády, minister pre verejnú správu a spravodlivosť Tibor Navracsics a ruský minister spravodlivosti Alexander Konovalov. Ako informovala maďarská tlačová agentúra MTI, Navracsics povedal, že pôvodným cieľom schôdzky bolo aktualizovať rámcovú dohodu z roku 2003 akčným programom pre nadchádzajúce dva roky. Nová zmluva však otvára možnosti ďalšej vzájomnej spolupráce. „Na základe tejto zmluvy sa uskutoční množstvo foriem spolupráce,” konštatoval maďarský vicepremiér, ktorý ako príklad uviedol organizovanie medzinárodných konferencií. „Vzťahy Maďarska s Ruskom sú bezproblémové, k čomu môžeme významnou mierou prispieť aj my, právnici,” vyhlásil Konovalov, ktorý vyzdvihol možnosť výmeny skúseností v rozvoji systému tvorby legislatívy a vzdelávanie odborníkov zaoberajúcich sa tvorbou legislatívy.
Orbán chce zabrániť vstupu Srbska do EÚ
19. októbra 2011 - (Oľga Gluštíková - Hospodárske noviny)
Kontroverzný zákon. Maďarom sa nepáči srbská politika diskriminujúca státisíce ich krajanov. - Cesta Srbov do Európskej únie bude zrejme dlhá a tŕnistá. Po tom, čo Belehrad odmietol uznať Kosovo, narazil aj na ďalšiu prekážku. Vláda Viktora Orbána (na snímke) naznačila, že na decembrovom summite únie by mohlo Maďarsko prístupovú žiadosť Srbska zablokovať. Dôvodom je nový reštitučný zákon, v ktorom Belehrad uplatňuje princíp kolektívnej viny a všetkých Maďarov v Srbsku nepriamo označuje ako fašistov. „Orbánova vláda vysvetľuje, že doteraz všetkými možnými spôsobmi podporovala vstup Srbska do únie. Objavil sa však reštitučný zákon, ktorý na základe kolektívnej viny vylučuje Maďarov z reštitúcie. Srbi naformulovali tento zákon veľmi ne šťastne,” povedal pre HN politológ László Öllös. Schválenie reštitučného zákona bolo pritom paradoxne jednou z podmienok začatia rokovaní o vstupe Belehradu do únie. „Maďarsko bude nútené si premyslieť, či Srbsko môže dostať štatút kandidáta EÚ. Maďari vo Vojvodine boli kolektívne označení za fašistov a degradovaní na bezprávnych občanov druhej triedy. Domnievame sa, že krajina, ktorá kolektívne zbaví niekoho práv, sa nemôže uchádzať o členstvo,” povedal maďarský vicepremiér Zsolt Semjén. Kontroverzný zákon vylúčil z možnosti vrátenia majetku zhabaného komunistickým režimom tisícky bývalých príslušníkov maďarských okupačných síl, ktoré pôsobili na území Srbska v rokoch 1941 až 1945 vrátane ich dedičov. „V období druhej svetovej vojny ich povolali do maďarskej armády. To neznamená, že všetci boli vojnoví zločinci,” tvrdí štátny tajomník maďarského ministerstva zahraničných vecí Zsolt Németh. Podľa neho ide v prípade tohto zákona o diskrimináciu všetkých 350-tisíc Maďarov žijúcich v Srbsku. Belehrad však túto námietku odmieta s odôvodnením, že ide iba o nedorozumenie. „Tí Maďari, ktorí preukážu, že sa k okupačným silám nepripojili vôbec alebo aspoň nepripojili dobrovoľne, a aj ich potomkovia, majú na reštitúciu majetku nárok,” povedala predstaviteľka krajinského parlamentu srbskej autonómnej oblasti Vojvodina Maja Sedlarevičová. Okrem toho dala srbská vláda text zákona ešte pred schválením na posúdenie Európskej komisii a žiadne pripomienky od nej naspäť nedostala. Vstup krajiny do EÚ by však okrem Budapešti mohol zmariť aj odmietavý postoj Srbskej vlády v otázke uznania nezávislosti Kosova. Dlhé čakanie Belehrad preto dúfa, že do decembrového summitu únie sa aspoň problém s Budapešťou vyrieši. Napomôcť majú rozhovory medzi maďarskou menšinou a srbskou vládou, ktoré sa odvtedy rozbehli. Stále však nie je jasné, kedy Srbsku únia otvorí dvere. „Hovorí sa, že až o sedem rokov. Jeden zo scenárov prístupových rokovaní ale je, že Srbsko si bude na vstup musieť ešte dlho počkať,” tvrdí analytik Václav Bačovský.
Maďarsko chce zbaviť samosprávy dlhov v cudzej mene
19. októbra 2011 - (sita)
Maďarsko plánuje opatrenia na zníženie dlhov miestnych vlád v zahraničnej mene, pričom má ísť o súčasť úsilia o udržanie verejného dlhu pod kontrolou. V stredu to povedal premiér krajiny Viktor Orbán. „Musíme miestne vlády zbaviť dlhov v zahraničnej mene, pretože to je jeden z dôvodov rastu štátneho dlhu,” povedal premiér na konferencii poisťovacích spoločností. Orbán nezverejnil nijaké podrobnosti o tom, aké opatrenia vláda plánuje. Maďarské samosprávy majú dlhy vo švajčiarskych frankoch, ktoré sú v prepočte v sume vyše 600 mld. maďarských forintov (HUF). Orbánova vláda sa stala terčom kritiky zo strany bánk pre to, že v parlamente presadila kontroverzný zákon, ktorý domácnostiam umožňuje splatiť pôžičky v zahraničných menách pri kurze, ktorý je výrazne výhodnejší ako aktuálny kurz na trhu. Banky tvrdia, že tento program im spôsobí miliardové straty, zabrzdí poskytovanie úverov a obmedzí hospodársky rast.
Maďarská vláda šetrí, z audín prešla na škodovky
19. októbra 2011 - (tasr)
Viacerí ministri vlády Viktora Orbána v rámci úsporných opatrení presedlali z doterajších vozidiel typu Audi A6 na Škodu Superb. Podľa spravodajského servera origo.hu predalo Riaditeľstvo pre verejné obstarávanie a obsluhy (KEF) v uplynulých mesiacoch na aukcii staršie autá vyššej kategórie a namiesto nich nakúpilo 97 kusov áut značky Škoda Superb. Orbán vlani v lete zastavil štátne obstarávanie a v rámci neho aj výmenu vozidiel. Podľa vyjadrenia KEF bola výmena nutná, pretože staré autá boli už veľmi poruchové a ich udržiavanie bolo drahé. Ministerstvo verejnej správy a spravodlivosti pre origo.hu uviedlo, že na autá dostali 29-percentnú zľavu. Celková hodnota nákupu vozidiel dosiahla 600 miliónov forintov (2,01 milióna eur). Ministri dostanú superby vo výbave Ambition 2,0 TSI DSG. Z Audi A6 na Škodu presedlali podpredsedovia vlády Tibor Navracsics a Zsolt Semjén, minister hospodárstva György Matolcsy, minister národného rozvoja Tamás Fellegi a minister národných zdrojov Miklós Réthelyi. Štátnym tajomníkom nakúpili 39 kusov superbov vo výbave Ambition 2,0 CR TDi DSG. Svoje doterajšie služobné autá budú používať naďalej premiér Orbán, šéf rezortu vnútra Sándor Pintér aj Orbánov hovorca Péter Szijjártó. Z vyjadrenia KEF však nevyplýva, aké autá používajú. Štát už predal na verejnej dražbe všetkých 87 starých vozidiel v celkovej sume 80 741 970 forintov (270 583 eur). Väčšinou išlo o modely Audi A6 a Volkswagen Passat.
Maďarskí vodiči na ministerstvách kradli benzín
19. októbra 2011 - (tasr)
Maďarské riaditeľstvo verejného obstarávania a obsluhy začalo z iniciatívy ministerstva hospodárstva vyšetrovať 38 vodičov ministerstiev, ktorí sú podozriví, že zo služobných vozidiel kradli pohonné látky, napísalo dnešné vydanie maďarského bulvárneho denníka Blikk. Riaditeľstvo zamestnáva celkove 130 vodičov, z ktorých sa na manipuláciách s platobnými kartami na pohonné látky podieľalo 38. Podľa Blikku nie je vylúčené, že páchatelia spôsobili mesačne škody dosahujúce stovky tisíc forintov. Nemenovaný zdroj z ministerstva uviedol, že spotreba vozidiel niektorých vodičov bola mimoriadne vysoká - podozrivými sa stali častým tankovaním. Rezort verejnej správy a spravodlivosti oznámil, že väčšina z nečestných vodičov pracovala práve u nich. Boli však medzi nimi aj zamestnanci polície, rezortu vnútra a aj ministerstva rozvoja vidieka. Väčšinu už prepustili a proces prepúšťania zvyšných pokračuje.
Z maďarských verejnoprávnych médií plánujú prepustiť 414 ľudí
18. októbra 2011 - (tasr)
Maďarský Fond na podporu poskytovateľov mediálnych služieb a správy majetku (MTVA), ktorý zastrešuje verejnoprávne médiá, nahlásil príslušnému úradu práce zámer prepustiť 414 pracovníkov. Informoval o tom komunikačný riaditeľ MTVA László Szabó. Podľa tlačovej agentúry MTI Szabó poznamenal, že rovnako ako pri predchádzajúcom masovom prepúšťaní aj teraz sa dodržia všetky ustanovenia zákonníka práce a bude sa hľadať dohoda s podnikovými radami a odborárskymi zväzmi o podmienkach prepúšťania. V lete z 3200 pracovníkov verejnoprávnych médií prepustili 420 ľudí v aktívnom veku a 80 odišlo do dôchodku. Šesťdesiat percent prepustených boli novinári a ľudia z prípravy programov, 40 percent boli administratívni pracovníci. Podľa plánov MTVA bude pri nasledujúcom prepúšťaní opačný pomer. Obchodný plán fondu, pod ktorý verejnoprávne médiá patria od 1. januára 2011, ráta pre tento rok s prepustením 1000 zamestnancov. Pracovnoprávny súd prvého stupňa označil predchádzajúce prepúšťanie na základe podnetu Nezávislých odborov pracovníkov televízie a filmárov za protiprávne, MTVA sa však proti rozhodnutiu odvolal. Šéfredaktori fondu už pripravujú zoznamy zamestnancov, ktorí dostanú výpovede.
Maďarská spoločnosť Malév kvôli štrajku v Grécku lety neruší
19. októbra 2011 - (tasr)
Maďarská letecká spoločnosť Malév nezruší svoje dnešné lety do Grécka, ako kvôli tamojšiemu štrajku pôvodne uvažovala. Na poludnie odletí lietadlo podľa letového poriadku do Atén, večer do Solúna a vo štvrtok poludňajší spoj do Atén, informovala agentúra MTI. Malév pôvodne vydal informáciu, že kvôli gréckemu štrajku zruší lety do gréckych miest v utorok večer, v stredu a vo štvrtok. Neskôr však uviedol, že vzhľadom na zmeny dĺžky prerušenia práce Grékov oddnes už spoje poletia.
Hovoríme po maďarsky, dajú úradníci na dvere
18. októbra 2011 - (Ján Krempaský - Sme)
Úradníka, ktorý ovláda menšinový napríklad maďarský jazyk by mali ľudia spoznať podľa jeho menovky. Znalosť jazyka má byť na nej napísaná. Je to len jedna zo zmien, ktoré zavádza nariadenie vlády o používaní jazyka národnostných menšín. Vykonávací predpis k jazykovému zákonu sa práve pripomienkuje. Jazyk menšiny sa podľa novely, ktorú parlament schválil v júni, môže používať na úradoch v obciach, kde tvorí aspoň 15 percent. „Ak odborný zamestnanec orgánu verejnej správy v obci, kde sa používa jazyk menšiny v úradnom styku, ovláda aj jazyk menšiny, táto skutočnosť sa uvedie aj na jeho menovke umiestnenej pri dverách jeho kancelárie,“ píše sa v návrhu nariadenia vlády. Informácia, že sa dá na úrade dohovoriť aj menšinovým jazykom, má byť zverejnená na viditeľnom mieste. Dvojjazyčné dokumenty majú byť najskôr v slovenskom a potom v menšinovom jazyku. Oboje však rovnako veľkým písmom. Jozef Švolík z úradu vicepremiéra pre menšiny hovorí, že návrh sa bude pripomienkovať 15 dní. Zrejme ho nestihne prerokovať do 1. novembra, odkedy by mal predpis platiť. Jeho účinnosť sa tak asi posunie. Pri súčasnom neistom osude vlády, ktorej parlament nevyslovil dôveru, nie je isté ani to, či sa nariadenie na jej rokovanie dostane. Smer chce jazykový zákon zmeniť. Ak by sa teda dostal k moci, pravdepodobne by zrušil aj toto nariadenie. Popri oficiálnom rozširovaní maďarčiny do úradného styku pribúdajú aj aktivistické akcie. Členovia občianskeho hnutia Dvojjazyčné južné Slovensko v sobotu neďaleko Dunajskej Stredy umiestnili dvojjazyčnú dopravnú značku s maďarskými ekvivalentmi názvov obcí. „Dvojjazyčné nápisy chýbajú na celom južnom Slovensku, vôbec neexistuje racionálny dôvod, aby tam neboli,“ vysvetlil aktivista. Meno si neprial zverejniť. Povolenie hnutie nemalo, značku včera odstránila Slovenská správa ciest. Na juhu Slovenska bežne najmä podnikatelia vyvesia aj nápisy iba v maďarčine. V Komárne či Galante tak napríklad pozývali na vystúpenie cirkusu.
Most-Híd nechce partnera, ktorý zneužíva menšinovú politiku
23. októbra 2011 - (tasr)
Strana Most-Híd neuvažuje o koalícii s takými subjektmi, ktoré budú využívať menšinovú politiku na zvyšovanie napätia a odpútanie pozornosti. V diskusnej relácii STV O 5 minút 12 to dnes uviedol predseda tejto strany a podpredseda parlamentu Béla Bugár v súvislosti s predčasnými voľbami 10. marca 2012. „Ak bude Smer-SD uvažovať o tom, že zmení a zhorší niektoré menšinové zákony, tak, samozrejme, (spolupráca, poznámka TASR) asi nie,” uviedol Bugár s tým, že v tomto volebnom období bol napríklad upravený zákon o štátnom jazyku. Naše problémy treba riešiť na Slovensku, a nie mimo neho, zdôraznil Bugár. Podpredseda najsilnejšej opozičnej strany Smer-SD a parlamentný poslanec Pavol Paška povedal, že Smer-SD roky pred voľbami nikoho nevylučuje zo spolupráce. Vzhľadom na udalosti v Európskej únii má byť jej koaličný partner proeurópsky, stabilný a ochotný viesť sociálny dialóg, má hľadať riešenia pre ľudí a najmä byť ochotný zabezpečiť politiku rastu, dodal Paška. Ďalšou témou diskusie bol tiež štátny rozpočet SR na rok 2012. Podpredseda parlamentu Bugár v tejto súvislosti spomenul rokovania s predsedami parlamentných politických strán a rezortom financií o rozpočte. Podľa neho budú musieť byť v tomto dokumente zmeny, ktoré bližšie nešpecifikoval. Pripomenul aj pondelkový (24. 10.) mimoriadny snem Združenia miest a obcí Slovenska v Bratislave a tému tzv. daňového mixu. „Pre Smer-SD je rozpočet tak, ako bol navrhnutý, neprijateľný. Kritizovali sme nielen tzv. daňový mix, ktorý pripraví samosprávy o 250 miliónov eur,” reagoval Paška. Podľa Smeru-SD by bolo lepšie, keby SR mala na rok 2012 schválený rozpočet. Minister financií SR Ivan Mikloš(SDKÚ-DS) by ho mal prepracovať najmä preto, lebo predpoveď pokles rastu ekonomiky možno na úroveň jedného percenta znamená údajne prepad až 600 miliónov eur, vysvetlil Paška.
SMK prekvapilo rozhodnutie Mosta-Híd o vylúčení spolupráce pred voľbami
23. októbra 2011 - (tasr)
Republikové predsedníctvo (RP) Strany maďarskej koalície (SMK) s prekvapením vzalo na vedomie rozhodnutie strany Most-Híd, ktoré vylučuje akúkoľvek spoluprácu s SMK pred voľbami 10. marca 2012. TASR o tom dnes informovala tlačová tajomníčka SMK Helena Fialová. Predseda Mosta-Híd Béla Bugár po rokovaní Republikového výboru strany v sobotu (22. 10.) povedal, že spoločná koalícia týchto dvoch strán by nepriniesla želaný synergický efekt. SMK podľa neho odmietala počas uplynulých dvoch rokov snahu Mosta-Híd o pokojnú súťaž s SMK o priazeň voličov. RP SMK zdôrazňuje, že rozhodnutie týkajúce sa jej politiky pred voľbami mienila vytvoriť až po vypočutí názoru maďarských občanov žijúcich na Slovensku a na to by bol čas do začiatku decembra. Vzhľadom na túto situáciu chce RP SMK urobiť všetko pre to, aby sa maďarská komunita na Slovensku dostala vo voľbách k čo najsilnejšiemu a voči jej nárokom čo najoddanejšiemu parlamentnému zastúpeniu, uzavrela tlačová tajomníčka SMK.
Poker v Bratislave
22. októbra 2011 - (Paul Lendvai - Sme)
Vďačnosť vraj nepatrí medzi politické kategórie, znel jeden z obľúbených výrokov Bruna Kreiského, najúspešnejšieho politika rakúskej Druhej republiky. To platí stopercentne aj o páde Ivety Radičovej, slovenskej premiérky, ktorá bola po roku ochotná odísť pre svoje presvedčenie. Táto vzdelaná, odvážna žena, na domáce pomery s nezvyčajne „bielou vestou”, ktorá sa do politiky dostala okľukou, sa snažila na čele slabej koaličnej vlády o finančnú disciplínu a o konkrétne opatrenia proti hlboko zakorenenej korupcii. Okrem toho sa jej podarilo za pomoci koaličného partnera, slovensko-maďarskej strany Most-Híd, odbúrať aj napätia vo vzťahu k Maďarsku ohľadom postoja k maďarskej menšine. Úprimná a otvorená profesorka sociológie sa najprv vlani postavila aj proti prvému balíčku pre Grécko. Vzhľadom na dramatickú eurokrízu sa však teraz spolu s vplyvným ministrom financií Ivanom Miklošom prihlásila predsa len k zvýšeniu prostriedkov pre záchranný padák eura. V konečnej fáze vnútropolitickej drámy údajne zaprisahávala poslancov, aby nedopustili, aby ich malý štát (ktorý je v eurozóne ešte len 1000 dní) Európa považovala za nespoľahlivého a nedôveryhodného outsidera. Išlo o drámu s tromi postavami: s Radičovou ako obeťou a dvoma ctižiadostivými politikmi ako páchateľmi. Bývalý podnikateľ Richard Sulík - so vzdelaním z Nemecka - ktorého strana dostala v parlamentných voľbách v júni 2010 dvanásť percent hlasov, sa až do konca vyslovoval v sérii rozhovorov a príhovorov proti záchrane v eurozóne na náklady druhého najchudobnejšieho štátu EÚ. Predseda parlamentu Sulík sa medzitým odhalil ako tvrdohlavec omámený vlastnou populistickou rétorikou s kontaktmi na šéfa FPÖ Stracheho a na bavorského odporcu EÚ Gauweilera. Sulík ako hlavný páchateľ vraj - podľa svojich slovenských diskusných partnerov - nedomyslel politické dôsledky obštrukcie svojej malej strany. Nech je pravda akákoľvek, veľkým víťazom krízy je druhý páchateľ - bývalý premiér a šéf sociálno-demokratickej strany Smer Robert Fico. Cenou za súhlas jeho strany so záchranným eurobalíčkom pri druhom hlasovaní po páde Radičovej vlády sú predčasné voľby. Fico, všetkými masťami mazaný taktik, ktorého strana získala pri ostatnom prieskume verejnej mienky viac ako 40 percent hlasov, teraz predstavuje záchrancu záchranného eurobalíka. Tento 47-ročný právnik bude s pravdepodobnosťou hraničiacou s istotou stavať najbližšiu vládu po marcových voľbách. Ostáva nejasné, či sa tento ctižiadostivý politik poučil z chýb minulosti (koaličná vláda s nečitateľnými nacionalistami) a či bude pripravený nasadiť rozumný kurz v ekonomickej a susedskej politike.
Prezident Ivan Gašparovič:
Riešenie na podobe vlády sa nenašlo, ďalšie rokovanie bude vo štvrtok
17. októbra 2011 - (tasr)
Ani po vyše hodinu a pol trvajúcom rokovaní prezidenta SR Ivana Gašparoviča s predsedami všetkých parlamentných strán sa nenašlo ústavno-právne riešenie podoby vlády do predčasných volieb, ktoré sa uskutočnia 10. marca 2012. Oznámila to hlava štátu, ktorá aj s predsedami strán predstúpila po rokovaní pred médiá s krátkym vyhlásením. Gašparovič zároveň avizoval, že ďalšie stretnutie na túto tému majú naplánované vo štvrtok (20. 10.) večer. „Keďže dnes neprišlo k žiadnej konkrétnej dohode, tak zatiaľ odročil svoje rozhodnutie o osude tejto vlády,” priblížil jeho hovorca Marek Trubač s tým, že články Ústavy SR jasne vystihujú ako môže prezident rozhodnúť. „V tomto prípade je to článok 115 odsek 1, preto sa hľadalo také riešenie, ktoré by nebolo v rozpore s ústavou, ale zachovalo by priamy chod štátu a fungovanie vlády,” konštatoval. Predmetný článok hovorí, že ak Národná rada SR vysloví vláde nedôveru alebo ak zamietne jej návrh na vyslovenie dôvery, prezident vládu odvolá. Najvyšší ústavný činiteľ si na dnes zavolal do Prezidentského paláca lídrov strán, aby sa dohodli na podobe vlády do predčasných parlamentných volieb. Po tom, ako súčasný kabinet Ivety Radičovej (SDKÚ-DS) nezískal v utorok 11. októbra pri prvom hlasovaní o posilnení eurovalu dôveru Národnej rady (NR) SR, ho má hlava štátu podľa Ústavy SR odvolať. Termín, dokedy tak má urobiť, stanovený nie je. Gašparovič už minulý týždeň avizoval, že chce niekoho poveriť, aby zostavil novú exekutívu. Tá by podľa platnej legislatívy musela pripraviť nové programové vyhlásenie a uchádzať sa o dôveru v parlamente. Tri strany bývalej koalície SDKÚ-DS, KDH a Most-Híd, ale aj opozičný Smer-SD sa zhodli na nereálnosti tohto kroku, keďže do predčasných volieb zostávajú len niečo vyše štyri mesiace. SaS zase odkázala, že nebude podporovať menšinovú vládu zloženú z jej bývalých koaličných partnerov. S tým, aby bol až do marca dočasným vládnutím poverený súčasný kabinet, nemá najsilnejšia opozičná strana žiadny problém. SDKÚ-DS, KDH ani Most-Híd si pôvodne nevedeli predstaviť, že by v dočasnej vláde sedeli aj liberáli a ich rezorty si plánovali rozdeliť medzi seba. Dnes sa však v médiách objavili špekulácie o tom, že výmenou za podporu Radičovej vlády v parlamente do konania predčasných volieb by vo svojich funkciách zostali aj ministri SaS. Hlava štátu podľa denníka Pravda rozmýšľala nad takýmto postupom, pretože nemá záujem ísť proti vôli politických strán.
Vznikla dohoda na novele ústavy, ktorá umožní bývalej vláde dovládnuť
20. októbra 2011 - (tasr)
Štyria lídri bývalej vládnej koalície sa dnes dohodli s prezidentom SR Ivanom Gašparovičom, že podporia zmenu Ústavy SR. Tá hlave štátu umožní poveriť vládu, ktorá minulý týždeň nezískala dôveru Národnej rady (NR) SR, aby viedla krajinu do marcových predčasných volieb. „Je teraz na NR SR, na poslancoch, aby pripravili túto novelu. Po jej prijatí okamžite poverím túto vládu, aby pokračovala v činnosti až do volieb,” avizoval po dnešnom stretnutí Gašparovič. Podporu zmene ústavy avizoval dnes aj líder opozičného Smeru-SD Robert Fico. Predstavitelia štyroch strán pôvodne k prezidentovi prišli s vlastnou dohodou, ktorá by umožnila v parlamente podporiť novú vládu väčšinou hlasov. Po dnešnej diskusii však súhlasili so zmenou základného zákona štátu.
Bývalí koaliční partneri prišli za prezidentom s dohodou
20. októbra 2011 - (tasr)
Bývalí koaliční partneri prišli na dnešné stretnutie s prezidentom SR Ivanom Gašparovičom s dohodou. Tá by mala umožniť vyriešiť súčasnú patovú situáciu, ktorá vznikla po minulotýždňovom vyjadrení nedôvery vláde parlamentom. „Ideme s tým, aby sme prezentovali prezidentovi určitý spôsob, ako vieme túto otázku vyriešiť,” uviedol pri príchode do Prezidentského paláca predseda Mostu-Híd Béla Bugár. Keďže podľa neho líder Smeru-SD Robert Fico ešte v stredu (19.10.) odmietal podporiť novelu Ústavy SR, hľadali iné riešenie. „Mne sa zdá, že sme ho našli, a to bez Roberta Fica,” konštatoval. Šéf kresťanských demokratov Ján Figeľ dúfa, že nebude potrebné vysloviť novej vláde v parlamente dôveru. „A ak by to bolo potrebné, tak že SaS dodrží slovo,” dodal s tým, že KDH a väčšina strán podporuje úpravu ústavy, ktorá by pri vyslovení nedôvery vláde parlamentom umožnila prezidentovi poveriť ju spravovať exekutívu do určitého termínu. Predsedu SaS Richarda Sulíka prekvapilo to, že Fico je pripravený podporiť zmenu ústavy. „Včera to odmietol, mal by si premyslieť, čo vlastne chce a menej tu šaškovať. Každopádne, my novelu ústavy podporíme, je to veľmi rozumný krok aj do budúcna,” avizoval. S dohodou prišiel preto, lebo jeho bývalí koaliční partneri sa dostali do závozu a „nevedia, kam z konopí”. „Navrhol som im určitú dohodu, prijali ju a myslím si, že budeme fungovať ďalej,” doplnil Sulík.
Smer podporí zmenu Ústavy SR, ktorá umožní Radičovej dovládnuť
20. októbra 2011 - (tasr)
Strana Smer-SD je pripravená podporiť zmenu Ústavy SR, ktorá by mu umožnila prezidentovi Ivanovi Gašparovičovi odvolať vládu Ivety Radičovej a poveriť ju vládnutím do marcových predčasných volieb. Hlava štátu návrh privítala. Oznámil to dnes šéf sociálnych demokratov Robert Fico, ktorý toto riešenie navrhol hlave štátu na dnešnom stretnutí. „Smer-SD ponúkol pánovi prezidentovi riešenie, ktoré mu umožní ústavný postup po odvolaní vlády Ivety Radičovej, ku ktorému prezident musí pristúpiť,” vyhlásil Fico s tým, že zmenu Ústavy SR sú sociálni demokrati pripravení podporiť v záujme odstránenia chaosu, ktorý spôsobila pravicová vláda. Prezident podľa Fica privítal návrh Smeru-SD ako východisko z krízy a oznámi ho dnes vládnym stranám ako jednu z možností postupu. Novela ústavy by mala byť prijatá v zrýchlenom konaní. Hoci novelizácia nesvedčí podľa Smeru-SD o stabilite a o istote parlamentného ústavného systému SR, „v súčasnosti je pravdepodobne jedinou možnosťou, ako Slovensko vyviesť z hlbokej vládnej krízy”.
Sulík a Slota žiadali podľa Bugára odvolanie vlády bez riešení
17. októbra 2011 - (tasr)
Predsedovia troch parlamentných strán Robert Fico (Smer-SD), Richard Sulík (SaS) a Ján Slota (SNS) žiadali prezidenta SR Ivana Gašparoviča o odvolanie vlády Ivety Radičovej (SDKÚ-DS). Sulík so Slotom však neponúkli následné riešenia, Fico spomínal možnosť, že by bol dočasným vládnutím poverený Radičovej kabinet, no s obmedzeniami. SDKÚ-DS, KDH a Most-Híd upozorňovali na nestabilitu, ktorá by nastala po odvolaní vlády bez následného riešenia. Prezident navrhol stranám tri riešenia. Po rokovaní u prezidenta to TASR potvrdil predseda Mosta-Híd Béla Bugár. „Páni Sulík a Slota tvrdili, že treba odvolať vládu, a potom uvidíme, že čo. Pán Fico hovoril o tom, že treba odvolať vládu, a potom ju poveriť obmedzeným mandátom. Ale to sú nedoriešené veci. Tri strany bývalej koalície SDKÚ, Most a KDH hovorili, že by bolo nezodpovedné vládu odvolať s tým, že potom sa uvidí, lebo to by spôsobilo nestabilitu,” priblížil rokovanie s hlavou štátu Bugár. Dodal, že pred nestabilitou po odvolaní vlády bez ďalšej dohody na riešení varoval aj Fico. Strana SaS sa k rokovaniu s prezidentom nevyjadrila. „Dohodli sme sa, že o výsledku bude informovať len pán prezident,” povedala pre TASR hovorkyňa liberálov Tatiana Tóthová. Prezident Gašparovič podľa Bugárových slov predstavil lídrom parlamentných strán tri riešenia situácie a teraz čaká na ich vyjadrenie.
Prezident Ivan Gašparovič odobril skrátenie
volebného obdobia, voľby budú 10. marca 2012
17. októbra 2011 - (tasr)
Prezident Ivan Gašparovič dnes podpísal zákon o skrátení volebného obdobia, podľa ktorého sa predčasné parlamentné voľby majú konať 10. marca 2012. TASR o tom dnes informoval prezidentov hovorca Marek Trubač. Proti predčasným voľbám minulý týždeň hlasovali len Peter Zajac, Ondrej Dostál a Peter Osuský (všetci OKS). Richard Sulík, Natália Blahová (obaja SaS), Ján Slota (SNS) a Ľubomír Vážny (Smer-SD) na hlasovaní chýbali. Výsledok hlasovania prijali poslanci pokojne a bez emócií. Vláda pristúpila k skráteniu volebného obdobia o viac ako dva roky výmenou za podporu najväčšej parlamentnej strany pri schvaľovaní dočasného eurovalu v parlamente. Na jeho schválenie je potrebných minimálne 76 hlasov. Stranám vládnej koalície sa ich však v utorok (11. 10.) nepodarilo získať. Chýbali im hlasy poslancov SaS, trojice z OKS a z hnutia Obyčajní ľudia. V histórii samostatnej SR boli predčasné parlamentné voľby dvakrát. Naposledy to bolo v júni 2006. Dôvodom sa stal odmietavý postoj vtedy koaličnej SDKÚ-DS voči predloženiu a podpisu zmluvy o výhrade vo svedomí. KDH na to reagovalo odchodom z vtedajšej koalície. Celonárodné hlasovanie následne vyhral Smer-SD, ktorý zostavil vládu s ĽS-HZDS a SNS.
„Maďarským“ stranám hrozí mimoparlamentná diéta
20. októbra 2011 - (Tomáš Nejedlý - hnonline.sk)
Strane maďarskej koalície a Mostu-Híd, ktoré zastupujú najmä menšinového voliča, hrozí mimoparlamentná diéta. V prieskumoch sa obe pohybujú okolo hranice piatich percent, ktoré sú potrebné na dobytie Národnej rady. „Pravdepodobnosť, že sa obe strany nedostanú do parlamentu, je zatiaľ zhruba rovnaká, ako to, že sa tam obe dostanú, prípadne sa tam dostane len jedna z nich,“ hodnotí šance politológ László Öllős. Samostatný postup vo voľbách by tak mohol pripomínať scenár z roku 2002, keď strany Jána Slotu a Anny Belousovovej získali každá menej ako štyri percentá a nedostali sa do Národnej rady. Pokúšať náhodu sa však nepáči niektorým osloveným voličom či politikom v regiónoch. „Ľahko sa môže stať, že sa ani jedna strana nedostane do parlamentu, ale keby sa dohodli, dosiahneme najmenej osem percent,“ hovorí starosta Bardoňova pri Nových Zámkoch Tibor Černák (SMK). „Volebná spolupráca by mala nastať pri zachovaní subjektivity oboch strán,“ myslí si aj primátor Šamorína Gabriel Bárdos. „Sme demokratická strana, naše rozhodnutie nebude v rozpore s tým, čo chcú naši voliči a členovia strany,“ pripúšťa spoluprácu s Mostom-Híd Gyula Bárdos z vedenia SMK. Definitívne áno alebo nie spoločným rokovaniam s bugárovcami vysloví podľa neho novembrová alebo decembrová republiková rada strany.Parlamentný rival je zatiaľ skôr proti. „Naše strany sú tak hodnotovo rozdielne, že spojenie teraz nie je možné,“ tvrdí poslanec Mostu Gábor Gál. Na regionálnej úrovni to vidia podobne. „Kvôli vstupu do parlamentu by bolo lepšie, keby sa strany spojili,“ tvrdí starosta obce Babindol pri Nitre Peter Ďurica (Most-Híd). Problémom je podľa neho smerovanie SMK. „Za stranou sú stále extrémisti a šovinisti, a kým sú tam takí, mohlo by to byť pre Most skôr kontraproduktívne,“ dodáva Ďurica. Fúzia strán, spoločná kandidátka alebo koalícia? „O fúzii by som nehovoril, nemohlo by to fungovať, je príliš skoro, ešte sa nezahojili rany,“ tvrdí primátor Bárdos. Súboj o Bélu Bugára a Pála Csákyho o post predsedu či odchod bugárovcov z SMK ešte neprebolel. Fúzia je nereálna aj pre krátkosť času, strany by sa tiež nerady vzdali starostlivo budovanej značky. Ani vstup politikov jednej strany na kandidátku druhej podľa vzoru OKS na kandidátke Mostu politológ nevidí reálne. „To neprichádza do úvahy, pretože peniaze by dostala len jedna strana, medializovala by sa len jedna strana,“ hovorí Öllős. V prípade koalície a spoločnej kandidátky by musela koalícia na vstup do parlamentu dosiahnuť volebný zisk 7 percent. „Vzájomné vzťahy sú veľmi vyhranené a ak by sa počas rokovaní začali opäť hádať, volič by mohol zareagovať nechuťou a neprišiel by voliť,“ dodáva Ollos. A napriek tomu, že zo strany národnostných voličov je tu jasný dopyt po jednej a jednotnej menšinovej strane, ktorá by obhajovala ich záujmy bez rizika, že sa nedostane do parlamentu, najpravdepodobnejšou možnosťou je podľa neho to, že do volieb pôjdu obe strany ako konkurenti. „Pred verejnosťou si budú musieť zahrať hru, že chcú spolupracovať, ale urobia všetko pre to, aby to napokon možné nebolo,“ tvrdí Öllős.
Ženy, Maďari a Európa vo volebnej kampani
20. októbra 2011 - (Juraj Buzalka - Pravda)
Vlaňajšie parlamentné voľby boli prelomové z viacerých dôvodov. Najzásadnejšia zmena vyniesla po prvý raz ženu do premiérskeho kresla. Druhým kľúčovým výsledkom bol úspech maďarsko-slovenskej strany a tretím bodom zlomu -budúcnosť Európy. Oproti predchádzajúcim kampaniam sa Slovensko už nerozhodovalo, či sa dokáže stať európskou krajinou, ale či vie byť zodpovedným štátom v Európe. Ako tieto tri kľúčové zmeny vyzerajú vo svetle pádu vlády a nadchádzajúcich predčasných volieb? Nemé, tiché i hlasnejšie poznámky o slabosti premiérky, ktoré šírili a šíria väčšinou muži - analytici aj politici - ukazujú, že Slovensko si na vedúce postavenie žien stále iba zvyká. Politík u nás musí zatiaľ ešte nosiť trenky, búchať po stole a tiež ukázať, že žena nevie viesť štát. Facebookové konšpirácie o „férovom” Richardovi a komplote šéfa najsilnejšej vládnej strany proti slabej frontmanke len potvrdzujú tento pohľad. Hoci v civilizovaných krajinách je rovnosť príležitostí základná agenda liberálov a socialistov, u nás sú to práve politici s nálepkou „socialista” a „liberál”, ktorí vyznávajú mizogýnny kurz. Naďalej pre nich platí, že ak preskakuje hlas političke, je hysterická a slabá. Ak lapá po vzduchu hysterický muž, je to spravodlivý hnev! V tomto duchu možno považovať za úspech, že sme aspoň pár mesiacov mali vo vláde líderky, ktoré pôsobili ako emancipované bytosti, a nie „pipiny z Eurovey”. Bolo by fajn, keby volených žien zostalo v politike čo najviac aj po predčasných voľbách. Úspech maďarsko-slovenskej strany je iná pálenka. Od júna 2010 - podobne ako po voľbách v rokoch 1998 a 2002 - sme rýchlo zabudli, že nacionalizmus stále kvasí v suteréne. Ako ukázal príklad tých, čo vládli v rokoch 2006 až 2010, boj o holú „svojstojnosť „ bičovaného národa ako nechutný inštrument politického boja u nás na sile netratí. Vo voľbách 2010 kandidovala prvá strana Maďarov aj Slovákov, ktorá otvorene deklarovala lojalitu Slovenskej republike. Pre niekoho môže byť dvadsať rokov po revolúcii na vznik takejto strany príliš dlho, lenže samotný fakt, že programovo viacetnická strana môže uspieť, nemá v strednej Európe obdobu. Slovenskí Maďari a Rómovia v tomto projekte Slovenska 21. storočia budú pravdaže zohrávať kľúčovú úlohu. Bolo by fajn, ak by sme viacetnickej myšlienke dali šancu aj v najbližších voľbách. Treťou prelomovou zmenou bol postoj krajiny k budúcnosti kontinentu. Bez ohľadu na to, kto a ako zneužíva ekonomické problémy Grécka a iných členských štátov EÚ - zvlášť odpudzujúce sú návnady trhových predátorov na najnižšie egoistické pudy slovenského voliča - do jari 2010 dedinskú slovenskú politiku dokázali z cudziny rozčertiť maximálne páni z Budapešti. Čuduj sa svete, Slovensko sa po prvý raz v moderných dejinách nestalo dlžníkom či poberateľom európskych sociálnych dávok, ale potenciálnym veriteľom a prispievateľom pre krajiny, ktoré dovtedy považovalo za bohatšiu a vyspelejšiu časť Európy. Test o našom príspevku pre budúcnosť Európy sme však nezvládli najlepšie. Zachránili nás populisti. Ak chceme urobiť reparát, v nadchádzajúcich voľbách nás v proeurópskom kurze môžu podržať najmä ženy a už tradične aj Maďari.
Smer by zabral 83 kresiel - Vláda jednej strany?
17. októbra 2011 - (Juliana Bieliková - Plus jeden deň)
Tak tomu sa povie víťazstvo. V našom exkluzívnom a vôbec prvom volebnom prieskume po ohlásení predčasných volieb zdrvujúco vyhral Smer. Z reprezentatívnej vzorky ho chce v marci 2012 voliť až 45,5 percenta rozhodnutých ľudí. To by Robertovi Ficovi umožnilo zostaviť vládu jednej strany. Druhá by skončila SDKÚ s 14,3 percenta. „Preferencie Smeru od posledných prieskumov narástli, na čo majú určite vplyv aj posledné udalosti,” vysvetľuje politológ Ján Baránek. Do parlamentu by sa dostala aj SaS s 8,3-percentnou podporou voličov. „Ich podpora sa napriek pádu vlády od posledných prieskumov nemení,” dopĺňa Baránek. Nebanoval by ani Béla Bugár, ktorého Mostu-Híd by hlas dalo 5,3 percenta ľudí. Naopak, pred bránami Národnej rady by ostali národniarske SMK aj SNS, či kedysi najsilnejšie HZDS. Prvýkrát sa v prieskume objavila tiež strana Národ a spravodlivosť Anny Belousovovej. „ Ukazuje sa, že Belousovovej strana oberá SNS a tradiční maďarskí voliči sa zas rozdelili medzi SMK a Most,” myslí si Baránek. Prieskum nám spravila tento víkend agentúra Polis Slovakia na reprezentatívnej vzorke 917 ľudí z celého Slovenska. Volebná účasť by bola 62 percent. Veľmi veľký je však počet ľudí, ktorí chcú, ale zatiaľ nevedia, koho budú voliť. Je ich až 40 percent! „Veľa z nich sú pravicoví voliči, no hrozí, že ak ich nik v kampani nepresvedčí, nepôjdu voliť,” dopĺňa Baránek. Pýtali sme sa však aj na to, ktorému z desiatich najznámejších vybraných politikov voliči najviac dôverujú. A aj tento súboj vyhral Robert Fico, ktorému verí až 36,9 percenta ľudí. Spolu 21,6 percenta však verí Ivete Radičovej. Až 20,7 percenta ľudí nedôveruje žiadnemu z nami ponúknutých desiatich politikov. Spravili sme aj opačný rebríček politikov, ktorým ľudia dôverujú najmenej. A ten vyhral s 30,5 percenta Mikuláš Dzurinda. Hrdý však nebude ani Richard Sulík, ktorý vyskočil na druhé miesto a najmenej dôveryhodný je až pre 25,1 percenta opýtaných.
Nevzdáme sa... - Register na „mobilizáciu maďarstva“
18. októbra 2011 - (Šport)
Oslovenie Maďarov žijúcich vo svete a prípadné „zmobilizovanie celého maďarstva” je cieľom Národného registra Maďarov (http://www.nemzetiregiszter.hu/), ktorého internetovú stránku spustili 17. októbra. Informoval o tom v Budapešti podpredseda vlády Zsolt Semjén. Druhým cieľom je patričnou silou presadzovať záujmy Maďarov. „Ak ktorejkoľvek časti maďarského národa ublížia, prípadne na ňu zaútočia, tak prostredníctvom registra Maďarov je možné zmobilizovať celé maďarstvo a informovať o tom celý svet. Ide o zdravý spôsob vyvíjania tlaku v záujme národných cieľov,” dodal Zsolt Semjén. Stránka je aj v angličtine a bude aj v španielčine, pretože podľa Semjéna „nechcú stratiť” ani generácie Maďarov žijúcich v emigrácii. Vlani v novembri Semjén povedal, že register bude slúžiť aj na mobilizovanie Maďarov v prípadoch, akým bolo napríklad prijatie slovenského jazykového zákona.
Nevzdáme sa žiadneho Maďara
Maďarská vláda sa spojí prostredníctvom 2500 maďarských organizácií s Maďarmi celého sveta, vyhlásil podpredseda maďarskej vlády zodpovedný za národnú politiku Zsolt Semjén. Vicepremiér povedal, že Maďari žijúci v emigrácii dostanú informácie v anglickom a neskôr aj v španielskom jazyku. „Nevzdáme sa žiadneho Maďara. Nevzdáme sa ani tých, ktorí nehovoria po maďarsky tak, ako Maďari žijúci v materskej krajine,“ dodal Semjén, ktorý vyjadril názor, že maďarský národ sa z historických dôvodov stal svetovým národom. „Ak niektorú časť národa postihne príkorie, ako v prípade slovenského jazykového zákona, tak prostredníctvom registra bude možné Maďarov vo svete o tom informovať a požiadať o pomoc,” poznamenal podpredseda maďarskej vlády. Register podľa Semjéna poskytne obrovskú možnosť na vyvíjanie nátlaku, pretože bude možné zmobilizovať celé maďarstvo. Semjén, ktorý je predsedom Kresťanskodemokratickej ľudovej strany (KDNP), tiež konštatoval, že zachovanie maďarského národa je ohrozované demografickými problémami a u zahraničných Maďarov migráciou a asimiláciou. K vyriešeniu týchto problémov je podľa neho potrebná odhodlaná národná politika a silný štát.
Krajania z Maďarska sa dohodli s Vidieckym parlamentom na Slovensku
16. októbra 2011 - (tasr)
Zmluvu o spolupráci podpísali zástupcovia Únie slovenských organizácií pôsobiacich v Maďarsku s Vidieckym parlamentom na Slovensku. Dohodu spečatili v Revúcej a ako pre TASR povedal predseda maďarskej krajanskej organizácie František Zelman, od dohody očakávajú najmä rozšírenie možností pri zachovávaní remesiel, zvykov a tradícií. Predsedníčka Vidieckeho parlamentu na Slovensku Mária Behanovská pre TASR doplnila, že spoločná listina im má pomôcť najmä na medzinárodnej úrovni, keď sa budú spoločne uchádzať o peniaze z grantov. Do mesta Prvého slovenského gymnázia pricestovali zástupcovia slovenských organizácií tento víkend najmä preto, aby sa zúčastnili odovzdávania cien v súťaži Vidiecka žena Líderka roka 2011. Inšpiratívnu súťaž by chceli časom vyskúšať aj v Maďarsku. „Naša únia zastupuje veľa organizácií, ktoré fungujú a pracujú. Očakávame od tejto dohody, že budeme mať viac možností na spoluprácu a platí to aj pre ostatné organizácie, ktoré sú našimi členmi. Priestor vidím predovšetkým v kultúrnej oblasti. Naše organizácie a spolky sú zamerané na zachovávanie slovenskej kultúry a tradícií,” povedal František Zelman. O súťaži, ktorá by motivovala vidiecke ženy aj v Maďarsku, zatiaľ nehovoria, jej organizovanie bude záležať predovšetkým na dohode členských organizácií. Vidiecky parlament na Slovensku spolupracuje v Maďarskými krajanmi už dlhšie obdobie. „S našimi priateľmi z Maďarska sme začali budovať vzťahy zhruba pred dvoma rokmi. Chceli sme vytvoriť projekt cezhraničnej spolupráce na podporu remesiel, zachovávania tradícií a zvykov. Podali sme projekt, no neboli sme úspešní. Naši priatelia tiež zistili, že sú príliš malá organizácia a že by mali problém spoločný projekt zaplatiť. V minulosti už mali organizáciu, ktorá zastrešovala všetky slovenské organizácie, tak sa dohodli, že ju treba naštartovať k životu. Vznikla tak Únia slovenských organizácií v Maďarsku. Ozvali sa, že chcú pokračovať v spolupráci a že to zastrešia podpísaním zmluvy tejto ich organizácie s našou celoslovenskou organizáciou - Vidieckym parlamentom,” vysvetlila Behanovská.
Telo v Hybiach, noha v Ostrihome
Spomienka na Bálinta Balassiho, čiže na Valentína Balašu
15. októbra 2011 - (Ľubomír Feldek - Pravda)
Stalo sa raz, že sme sa ja a moja žena ocitli na besede medzi školákmi v Ostrihome a keď sme rozmýšľali, čím ich zaujať, spomenuli sme si na Bálinta Balassiho, čiže na Valentína Balašu. Tento Shakespearov súčasník (narodený 20. októbra 1554 na zvolenskom zámku) písal totiž po slovensky aj po maďarsky. Maďari ho pokladajú za zakladateľa svojej lyriky (v roku 2004 oslavovali Balassiho rok). Takisto my ho považujeme za jedného z prvých slovenských básnikov - vďaka jeho slovenským veršom, zachovaným vo Fanchaliho kódexe. Na ostrihomskej besede sme však porozprávali deťom hlavne o jeho hrdinskej smrti v boji proti Turkom - padol 30. mája 1594, práve v Ostrihome. Jeho telo síce preniesli do rodinnej hrobky v Hybiach, no legenda hovorí, že telu chýbala jedna noha - ostala vraj na bojisku. Ostrihomské deti príbeh nadchol a sľúbili nám, že budú tú nohu hľadať, a ak ju nájdu, dôstojne ju pochovajú. Nielen noha - nadšeného obdivuje hoden aj samotný básnik. Už napríklad len to, ako si popri obsahu dával záležať aj na vybrúsenej forme. Jeho obľúbená deväťveršová strofa, rýmovaná systémom a-a-b-c-c-b-d-d-b, vstúpila aj do slovníka poetiky ako Balašova / Balassiho stanca. Nezaslúžil by si, aby sme si aj jeho maďarské básne preložili do slovenčiny? Urobil som v tomto smere aspoň prvý krok a už dávnejšie som sa o preklad jednej z nich (v spolupráci s priateľom Lacom Koncsolom) pokúsil. Preklad ostal v rukopise - jeho prvými čitateľmi sú teda čitatelia tohto fejtónu:
O večnej a trvalej povahe mojej lásky
Domy aj paláce / aj hrady strmiace / aj mestá sa zrútia raz, / mocenské výsady, / majetky, poklady - / všetko si to vezme čas, / ruže, čo voňali, / ľalie, fialy / budú skaze napospas. //
Doznie cveng medailí, / z polí aj maštali / nepretrvá ani pach, / z brál piesok ostane / a z piesku povstane / čosi iné na mapách, / anjelsky krásny zjav, / sláva i dobrý mrav, / zanechajú iba prach. //
Zem zhúžva staroba, / hory sa rozdrobia, / more vyschne ako pec, / stemnejú nebesá / aj slnko skryje sa, / všetko príde na koniec, / aj písmo v mramore / pluh času rozorie, / z veci vznikne iná vec. //
Aj tvrdé obmäkne, / škaredé opeknie, / závisť zmizne ako dym, / všetko je predmet zmien / a všetko má svoj deň, / keď sa treba lúčiť s tým - / len moja láska nie, / tá ďalej poplanie / spolu s ohňom pekelným. //
Nuž, ak je skutočne / aj snívať zbytočné, / že ma lásky zbaví vek, / a darmo Júliu / prosím, nech lieči ju - / skôr mi Lazár podá liek - / tak aspoň ako dar / Júlii pošlem pár / nesmrteľných básničiek.
V Maďarsku sa elektronicky sčítalo 817-tisíc domácností
17. októbra 2011 - (tasr)
Možnosť zapojiť sa do sčítania ľudu v Maďarsku prostredníctvom internetového formulára sa skončila o polnoci z nedele nadnes. Využilo ju 817-tisíc domácností, čo je necelých 17 percent všetkých domácností, informoval maďarský Ústredný štatistický úrad (KSH). Sčítanie ľudu sa začalo 1. októbra a potrvá do konca mesiaca. Obyvatelia môžu odpovedať na príslušné otázky od nedeľňajšej polnoci už iba na klasických papierových formulároch. Najviac elektronických podaní zaznamenali v hlavnom meste, kde pomer internetových formulárov dosiahol 27 percent domácností. Na západe Maďarska bol tento pomer vyšší než na východe. Podľa vyjadrenia hovorkyne KSH pre sčítanie ľudu Eszter Virághovej pre maďarskú tlačovú agentúru MTI tieto údaje odzrkadľujú pomer pripojenia domácností na internet. Celkový pomer odovzdaných klasických i elektronických formulárov dosiahol v nedeľu 50 percent. Oficiálne sčítanie obyvateľstva sa v Maďarsku koná raz za desať rokov od roku 1870. Pri ostatnom sčítaní obyvateľstva v roku 2001 zaregistrovali 10,2 milióna ľudí, o 175.000 menej než v roku 1990.
V Maďarsku idú zrušiť vyplácanie predčasných penzií
17. októbra 2011 - (tasr)
Maďarský minister národných zdrojov Miklós Réthelyi predložil minulý piatok parlamentu návrh na zrušenie predčasného odchodu do starobného dôchodku, informovali dnes viaceré maďarské médiá. Predčasné znížené dôchodky, výsluhové dôchodky baníkov, umelcov, primátorov a starostov, príslušníkov ozbrojených a poriadkových síl, poslancov parlamentu a európskeho parlamentu, ktorí už sú na predčasnom dôchodku, od 1. januára už nebudú vyplácané ako dôchodky, ale ako príspevky, na základe ktorých ale bude nárok na zdravotnú starostlivosť. Výnimkou zostávajú ženy, ktoré podľa zákona predloženého vládnou stranou Maďarský občiansky zväz-Fidesz prijatého v januári tohto roka môžu do starobného dôchodku odísť po odpracovaní 40 rokov. V ich prípade zostane zachovaná forma riadnych dôchodkov. Návrh zákona ráta aj so zmenou valorizácie starobných dôchodkov. Kým v súčasnosti je rast dôchodkov prispôsobený výkonu ekonomiky a je ovplyvnený mierou rastu reálnych miezd a inflácie, od januára bude jediným faktorom rastu dôchodkov miera inflácie. Maďarská vláda práve znížila prognózu rastu hospodárstva pre rok 2012 na 1,5 percenta, pre rok 2013 na 2,9 percenta, pre rok 2014 na 3,1 percenta a pre rok 2015 na tri percentá. Znamená to, že reálna hodnota dôchodkov by podľa doteraz platných noriem vzrástla najskôr v roku 2014 v prípade, že sa prognózy kabinetu naplnia, konštatoval maďarský server adófórum.hu.
Maďari pôjdu po komunistoch
17. októbra 2011 - (čtk)
Maďarská vládna strana Fidesz našla spôsob, ako právne zdôvodniť plánované zníženie dôchodkov predstaviteľom a aktivistom bývalého komunistického režimu. Pripravovaný zákon ich zaťaží povinnosťou „reparačných platieb“ za spôsobené bezprávie, a tieto reparácie bude štát strhávať straníckym predákom či členom milícií z ich dôchodkov. Takto získané peniaze poputujú do zväzov veteránov protikomunistického odboja a k obetiam režimu. Tento návrh vypracoval frakčný šéf Fideszu v budapeštianskom parlamente János Lázár. Inšpiroval sa vraj podobnými opatreniami v Česku a Poľsku, a tiež zásadami procesov s vojnovými zločincami v Norimbergu.
Bývalým komunistickým činiteľom môžu v Maďarsku siahnuť na dôchodky
17. októbra 2011 - (sita)
Maďarská vládna strana Fidesz chce nájsť spôsob, ako prinútiť bývalých politických lídrov z komunistickej éry, aby platili za škody, ktoré podľa nej napáchali. Na pondelňajšej tlačovej konferencii to vyhlásil predseda jej parlamentného klubu János Lázár, ktorý vystúpil pred novinárov po stretnutí s poslancami koaličnej Kresťanskodemokratickej ľudovej strany, kde sa venovali návrhu poslankyne Fidesz-u Márie Wittnerovej. Tá žiadala „zvýšený príspevok” zo strany bývalých nositeľov rozhodovacích funkcií v centrálnom a miestnom aparáte Maďarskej socialistickej robotníckej strany, komunistického zväzu mládeže a ľudových milícií. Komunistickí činitelia na dôchodku by podľa neho mali platiť špeciálnu daň, pričom by štát takto získané peniaze poskytoval organizáciám združujúcich veteránov komunistického odboja a obete prenasledovania. Lázár tvrdí, že podobné opatrenia zaviedli aj v Českej republike a v Poľsku. Detaily Wittnerovej iniciatívy podľa neho poslanci prerokujú v priebehu budúceho týždňa. Wittnerová ako bývalá politická väzenkyňa sa v minulotýždňovom rozhovore pre tlačovú agentúru MTI vyjadrila, že komunistickým „katom” by mali znížiť „nehanebne vysoké” dôchodky na úroveň, s akou sa musia uspokojiť obete ich režimu.
Orbán rokoval s veľvyslankyňou USA
18. októbra 2011 - (tasr)
Maďarský premiér Viktor Orbán poldruha hodiny rokoval s veľvyslankyňou USA v Budapešti Eleni Tsakopoulusovou Kounalakisovou. Podľa vyhlásenia veľvyslanectva témou rozhovoru boli aj o obavy USA v súvislosti s vývojom v Maďarsku, ktoré pred časom nastolila Hillary Clintonová. Ako uviedla tlačová agentúra MTI, Orbán s Kounalakisovou hovorili o širokej škále dvojstranných záležitostí, vrátane vzájomnej spolupráce v afganskej a balkánskej misii vedenej Severoatlantickou alianciou či možnej pomoci USA pri premene hospodárstva Maďarska. V priateľskom duchu si pohovorili aj o obavách USA, ktoré v súvislosti s vývojom Maďarska vyjadrila šéfka americkej diplomacie počas svojej júnovej návštevy Budapešti. Premiér a veľvyslankyňa sa zhodli na tom, že Maďarsko je demokracia, ktorej vláda získala od voličov nezvyčajný dvojtretinový mandát. Americký denník Washington Post (WP) minulý týždeň napísal, že veľvyslankyňa má predsedovi maďarskej vlády odovzdať oficiálny protest rezortu diplomacie Spojených štátov. WP uviedol, že americkej diplomacii sa nepáči antidemokratické šaškovanie Orbána, napríklad v útočení proti médiám, v oklieštení nezávislosti justície, v napadnutí menšín či v smerovaní krajiny k systému jednej strany.
Smer nepočul pardon Malinovej
17. októbra 2011 - (Zuzana Petková - Sme)
Hoci mali podmienky zmieru medzi vládou a Hedvigou Malinovou Žákovou ostať utajené, opozičný Smer ich pozná. Podpredseda strany a exminister vnútra Robert Kaliňák hovorí, že súčasťou dohody nie je žiadne verejné ospravedlnenie. Odkiaľ pozná utajený text, nespresnil. „Nevidel som ho, len počul.“ Malinová žalovala štát na Európskom súde pre ľudské práva. Vláda odhlasovala zmier koncom septembra. Jeho obsah nechcelo komentovať ministerstvo spravodlivosti ani zástupkyňa Slovenska pred ESĽP Marica Pirošíková s vysvetlením, že je neverejný. Viacero zdrojov oboznámených s dohodou naznačovalo, že jej súčasťou je aj ospravedlnenie. ESĽP musí zmier ešte odsúhlasiť, verdikt môže prísť až po voľbách. „Súd rozhoduje v priebehu niekoľkých týždňov, mesiacov,“ povedala Pirošíková. Kaliňák zatiaľ neplánuje po voľbách túto vec otvárať. „Je to pre mňa terciálna záležitosť, ako hovorí prezident.“ Malinová zažalovala Slovensko pre chyby vo vyšetrovaní. Študentku, ktorú krátko po nástupe vlády Roberta Fica údajne napadli, lebo hovorila po maďarsky, začala polícia stíhať pre krivú výpoveď. Podľa informácií SME je súčasťou zmieru konštatovanie, že boli porušené jej práva. Malinová sa zrieka žaloby aj finančných nárokov. Generálna prokuratúra prípad stále neuzavrela. Na otázky, kedy sa tak stane, v pondelok neodpovedala. Malinovej advokát Roman Kvasnica povedal, že na budúci týždeň dostal predvolanie na výsluch. „Ťažko predvídať, či to bude do volieb uzavreté, čo bude pán Trnka robiť, lebo tá vec nemá právnu rovinu.“
Americkí filmári nechávajú v Maďarsku miliardy forintov
19. októbra 2011 - (tasr)
V uliciach Budapešti, vo filmových štúdiách Raleigh v Rákospalote, Korda v Etyeku, Stern v Pomázi a Mafilm vo Fóte či v skanzene postavenom v Ócsi nakrúcali v ostatných rokoch množstvo produkcií, ktoré boli sčasti americké. Celkové náklady na tieto filmy sa počítajú v stovkách miliónov dolárov. Sumy, ktoré míňajú filmári v Maďarsku, sa pohybujú rádovo v desiatkach miliárd forintov, píše dnešné vydanie maďarského denníka Népszabadság. V tomto roku podľa Filmovej kancelárie Úradu ochrany kultúrneho dedičstva avizovali výrobu šiestich zahraničných filmov, ktorých náklady na nakrúcanie v maďarských štúdiách prekračujú 21 miliárd forintov (70,4 milióna eur), pričom 20 percent z tejto sumy je daňová úľava. Náklady produkcií World Without End a Borgias prekračujú hranicu piatich miliárd forintov (16,8 milióna eur) a teraz pripravovaný film World War Zero s Pradom Pittom zatiaľ ani nefiguruje v zozname. Režisér Fantomu opery Dario Argento nakrúca svoj 3D film o Drakulovi tiež v Budapešti a podľa nepotvrdených správ bude maďarská metropola dejiskom aj romantického filmu pre tínedžerov, v hlavnej úlohe so Zacom Efronom.
David Kollár predstaví hviezdneho maďarského bubeníka
19. októbra 2011 - (Pravda)
Uznávaný maďarský bubeník Gergo Borlai odohrá v najbližších dňoch spolu s Davidom Kollárom a basgitaristom Gergom Baranyim dva koncerty na Slovensku, do tretice sa ešte vrátia aj v novembri. Priaznivcov džezu a inštrumentálnej hudby privítajú najbližšie už v stredu 19. októbra v prešovskej Christianii. Vo štvrtok sa trio Kollar - Borlai - Baranyi presunie do Banskej Bystrice, zahrajú v klube 77. A na košickom festivale Jazz For Sale sa predstavia 19. novembra. Gergo Borlai vo svojich 33 rokoch už stihol bubnovať na viac ako sto albumoch najrôznejších interpretov a zoskupení, podľa vlastných slov začal hrať už ako trojročný. Vďaka vystúpeniam na mnohých prestížnych festivaloch si zahral napríklad už aj po boku hudobníkov ako Hadrien Feraud, Scott Henderson, Scott Kinsey, Gary Willis, Mathew Garrison, Kaltenecker trio či European Mantra. Predstavovať netreba ani gitaristu a skladateľa Davida Kollára, ktorý spoluprácu tria zorganizoval a vystupuje aj ako jeho líder.
V Budapešti sa konalo VZ SZSZ
16. októbra 2011 - (tasr)
Mimoriadne valné zhromaždenie občianskeho združenia Svetové združenie Slovákov v zahraničí (SZSZ) sa konalo 15. októbra na pôde sídla Celoštátnej slovenskej samosprávy (CSS) v Budapešti. O udalosti informoval predseda CSS Ján Fuzik. Valné zhromaždenie zvolal predseda SZSZ Vladimír Skalský na základe rozhodnutia Generálnej rady z 25. októbra 2010. Podľa pôvodného programu mali delegáti zhromaždenia rokovať o návrhu novelizácii Stanov SZSZ a o vylúčení niektorých členov združenia. Tí však odstúpili sami. SZSZ vzniklo v roku 2002. Jeho členmi sú slovenské spolky pôsobiace v 23 krajinách sveta, ale aj osobnosti slovenskej diaspóry. SZSZ sa v roku 2004 stalo členom európskej organizácie „Európania vo svete” (ETTW). Úrad pre Slovákov žijúcich v zahraničí (ÚSŽZ) sa 12. septembra dištancoval od aktivít predsedu SZSZ Vladimíra Skalského, ktorý zvolal mimoriadne valné zhromaždenie do Budapešti. „Hlavným bodom programu je exemplárne potrestanie tých Slovákov žijúcich v zahraničí, prevažne zo západnej Európy, ktorí upozorňovali na netransparentné financovanie SZSZ a s tým spojené nekalé praktiky predsedu občianskeho združenia od roku 2006. Skalský si navyše za miesto potrestania svojich kritikov z radov zahraničných Slovákov vybral symbolicky Budapešť, o národnostnej politike ktorej sa v minulosti verejne vyjadril, že je voči slovenskej menšine žijúcej v Maďarsku ukážková,” uvádzalo sa v stanovisku ÚSŽZ, ktoré zverejnili v septembri.
http://www.uszz.gov.sk/index.php?ID=1714
„Chcieť deložovať národovca Ľudovíta Štúra kvôli Márii Terézii je choré“
16. októbra 2011 - (tasr)
Snaha Bratislavského okrášľovacieho spolku (BOS) dosiahnuť presunutie súsošia Štúrovci z bratislavského námestia Ľudovíta Štúra a jeho nahradenie replikou sochy Márie Terézie z konca 19. storočia je podľa predsedu SNS Jána Slotu „chorá”. Uviedol to pre TASR. „Som šokovaný, čo všetko dnes dokážu extrémistické sily navrhnúť. A že sa takými hlúposťami aj vôbec niekto vážne zaoberá. Dochádza u nás zrejme k oslabovaniu historickej pamäti a ohlupovaniu národa. Chcieť deložovať národovca Ľudovíta Štúra symbolom maďarizácie Máriou Teréziou je choré,” vyhlásil Slota. Socha Márie Terézie bola v Bratislave na dnešnom námestí Ľudovíta Štúra postavená pri príležitosti tisíceho výročia príchodu Maďarov do Karpatskej kotliny v roku 1897 a už v roku 1921 ju pročeskoslovensky orientovaní Bratislavčania rozbili. Petíciu za umiestnenie repliky súsošia Márie Terézie na pôvodné miesto, ktorú inicioval Bratislavský okrášľovací spolok (BOS), podpísalo do 8. októbra viac ako 5000 ľudí. Naopak, proti sa vyslovil bratislavský primátor Milan Ftáčnik, podľa ktorého nie je vhodné kvôli vystaveniu tejto sochy odstraňovať z námestia aktuálne súsošie Štúrovci. Podobné stanovisko poskytol pre TASR aj Slovenský zväz protifašistických bojovníkov (SZPB). SZPB v minulosti protestoval aj proti inštalovaniu sochy Jánosa Esterházyho v Košiciach, Slovenská národná strana však upozorňuje, že ďalší pomník tohto kontroverzného politika odhalili v Dunajskej Strede. „Ide už o druhú sochu tomuto vojnovému zločincovi na území Slovenska - je to škandalózny jav, no neprekvapuje nás, že dosluhujúca vláda s takýmito aktivitami niekoľkých extrémistov ticho súhlasí,” vyhlásil prvý podpredseda SNS Andrej Danko. „V súvislosti s pamätníkmi Esterházymu vyzývam samosprávy a kompetentných, aby sa zaoberali riešením tejto anomálie, ak nie sú zástancami stavania pamätníkov vojnovým zločincom na Slovensku,” dodal Danko. „V ostatných dňoch Slovensko navštívili z najvyšších predstaviteľov Maďarskej republiky prezident a minister zahraničných vecí. Tieto výlety maďarských politikov na územie Slovenska pôsobia, akoby si chodili pozerať a kontrolovať vlastné územie, o ktorého získaní dlhodobo snívajú. Verím, že Slovensko bude mať nasledujúcu vládu schopnú obhajovať naše národnoštátne záujmy a nebude kolaborovať s Maďarskom pri vytváraní ich kolónie na slovenskom území,” uzavrel svoje stanovisko prvý podpredseda SNS.
Socha Esterházyho v Lučenci
22. októbra 2011 - (Új Szó / mti)
János Esterházy, bývalý politik hornozemského maďarstva, včera dostal sochu v Maďarskom kultúrnom stredisku mesta. Život a prácu Jánosa Esterházyho ocenil bývalý podpredseda SMK, publicista Miklós Duray. „Jánosa Esterházyho by naša verejnosť mohla považovať za príklad, za vzor. Do našej pamäte sa zapísal v prvom rade tým, že medzi dvoma svetovými vojnami v roku 1936 dokázal politicky rozbité maďarstvo zjednotiť do jednej politickej strany. A v neposlednom rade tým, že v parlamente prvej Slovenskej republiky, 15. mája 1942, ako jediný poslanec nehlasoval za zákon o deportácii Židov,” podčiarkol bývalý podpredseda SMK pre stratégiu.
Medická záhrada v Bratislave ožije históriou strednej Európy
16. októbra 2011 - (sita)
V bratislavskej Medickej záhrade sprístupnia v pondelok 17. októbra výstavu s názvom V4 Rok za rokom, ktorá bude pripomínať históriu vyšehradských krajín očami štyroch významných osobností. Výstava, ktorá potrvá až do 13. novembra, upozorňuje na rovnomenný online projekt mapujúci historické udalosti stredu Európy od konca druhej svetovej vojny po súčasnosť. Webstránky www.rokzarokem.cz a www.yearbyyear.eu s textami v češtine, slovenčine, maďarčine, poľštine a angličtine ponúkajú detailný prehľad totalitnej histórie spomínaných krajín medzi rokmi 1944 a 1990, ktorý približuje, ako totalitné systémy kontrolovali spoločnosť a akým spôsobom sa s nimi vyrovnávali vo svojom každodennom živote občania. Posledné dve dekády popisujú unikátne texty významných osobností. Nad dvadsiatimi rokmi demokracie na Slovensku sa zamyslel spisovateľ a publicista Michal Hvorecký, udalosti v Českej republike a ich súvislosti predostrel šéfredaktor týždenníka Respekt Erik Tabery, svetoznámy spisovateľ Mariusz Szczygiel pripomína začiatky poľskej demokracie vo svojich denníkoch zo začiatku 90. rokov a cestu Maďarska z totality do demokracie vykresľuje poviedka maďarského spisovateľa Martona Gerlóczyho o jednom konkrétnom osude. Výstava v Medickej záhrade ponúka ukážky ich textov doplnené niekoľkými fotografiami. Po celé leto bola k nahliadnutiu v Prahe a po Bratislave ju budú mať možnosť navštíviť ľudia v Krakove a Budapešti. Projekt pripravila spoločnosť Opona za podpory Medzinárodného vyšehradského fondu.
Slovensko môže prísť o značku Tokaj, varuje Simon
18. októbra 2011 - (sita)
Predseda Smeru-SD Robert Fico povýšil podľa ministra pôdohospodárstva Zsolta Simona volebnú kampaň nad záujmy Slovenska. „Nie je dobré robiť politickú agendu na tom, že politický život na Slovensku zastal,” povedal Simon pred novinármi, pričom upozornil, že opozícia žiada, aby vláda už nevykonávala žiadne kompetencie. „Reforma spoločnej poľnohospodárskej politiky môže vstúpiť od budúceho roku do platnosti a môžu na to doplatiť naši farmári,” uviedol. Upozornil tiež na otázku Tokaja. „Keď nebudeme rokovať s Maďarskom, môžeme na to doplatiť a môžeme prísť o značku Tokaj, pretože musíme do konca roka predložiť Európskej komisii niektoré podklady pre popis vína. Opozícia za to berie zodpovednosť,” zdôraznil. Vo štvrtok bude rokovať podľa Simona rada ministrov pôdohospodárstva v Luxemburgu, kde predstavia spoločnú politiku EÚ pre túto oblasť. „Návrhy sú zjavne nevýhodné pre SR. Je otázne, ako a kto má SR zastupovať. Výbor pre európske záležitosti mal odsúhlasiť pozíciu, ktorú som mal obhajovať. Jeho rokovanie bolo dvakrát odložené,” upozornil Simon. Minister nechápe ani postoj opozície, že vláda nemá vykonávať svoju činnosť. „Toto je jeden z názorných príkladov, kde keď SR nepôjde na rokovanie s mandátom, rozhodnutie EÚ sa v apríli už nebude dať zvrátiť,” dodal.
Zahraniční Slováci spoznávajú Žilinský kraj
18. októbra 2011 - (pluska.sk)
Už po tretí krát cestujú zahraniční hostia po Žilinskom kraji za jeho krásami a turistickými zaujímavosťami. Na infocestu „Objavte Žilinský kraj - klenot Slovenska” sa vydali Slováci žijúci v Čechách, Maďari, Poliaci, Srbi, Švédi, Íri, Kanaďania či Američania. Predchádzajúce návštevy boli zrejme pre kraj prospešné: v prvom polroku ho navštívilo o vyše 9 percent cudzincov viac ako vlani. Zahraniční hostia ostanú u nás až do piatka. Uvidia turistické atrakcie, vyskúšajú tunajšie akvaparky, ochutnajú miestne špeciality. Včera už videli akvapark v Oraviciach, dnes boli pri roháčskom Tatliakovom plese v Západných Tatarách, na Oravskom hrade, na pltiach splavili rieku Oravu a nazreli do akvaparku Tatralandia. Po večeri ich čaká ešte wellness pobyt v Thermal Parku Bešeňová. V ďalších dňoch si pozrú liptovskú Demänovskú Jaskyňu slobody a skanzeny v Pribyline a Vlkolínci. Nevynechajú Národný cintorín v Martine, Slovenský orloj v Starej Bystrici, Múzeum kysuckej dediny vo Vychylovke a Slovenský Betlehem v Rajeckej Lesnej.
Biskup Viliam Judák slávil slávnostnú svätú omšu v Stoličnom Belehrade
14. októbra 2011 - (tk kbs)
Pri príležitosti 153. výročia narodenia biskupa Dr. Otakara Prohászku, rodáka z Nitry, v pondelok 10. októbra 2011, navštívil nitriansky biskup Mons. Viliam Judák Stoličný Belehrad v Maďarsku, kde spolu s miestnym biskupom Mons. Antalom Spányim slávil slávnostnú svätú omšu. Biskup Judák vo svojej homílii priblížil život, dielo a odkaz biskupa Prohászku, ktorého proces beatifikácie sa v súčasnosti pripravuje. „Od začiatku jeho kňazskej činnosti sa uňho prejavilo výrazné sociálne cítenie. 7. októbra 1883 si zapísal do svojho denníka: Príhovor prímasa vo mne vzbudil vedomie o utrpení a ťažkostiach dnešnej doby... Pomôž sebe, pomôž spolubratom a mnohým miliónom duší... Modli sa a trp vo svojej duši... Toto je plameň a horúca túžba v mojej duši... Pre takéto veľké ciele obetujem svoju dušu v tomto okamihu... Rozhodol som sa pre dielo siahajúce do večnosti. Budem to plniť až do poslednej bodky, do posledného dychu môjho života, po vyliatie poslednej kvapky. Tieto šľachetné predsavzatia sa usiloval plniť s veľkým oduševnením a obetavosťou,“ uviedol. O biskupovi Prohászkovi okrem iného tiež povedal, že sa mnoho modlil a neúnavne pracoval. „Svoje názory neskrýval, ale využil všetky možnosti, aby jeho činnosť pre dobro iných bola úspešná. V akademickej oblasti prešiel všetkými stupňami: bol profesorom na gymnáziu, profesorom morálky, pastorálnej teológie a dogmatiky; v roku 1904 bol menovaný za univerzitného profesora. Bol riadnym členom Maďarskej akadémie vied. Mohli by sme povedať, že sa stal všetkým, čím len mohol byť. Pritom sa nechcel stať vedcom, ani filozofom, ani otcom ideológie, ani revolucionárom. Chcel byť apoštolom, ako o tom svedčia nielen slová, ale celý život. Ježiš nebol cisár, vedec, alebo umelec. Jeho programom nebolo vládnuť, ale slúžiť. Ľuďom nesľuboval blaženosť skrze múdrosť tohto sveta, hovorieval. Predstavoval Ježiša ako Božieho Syna a človeka zároveň, ktorý nosil v sebe Božie kráľovstvo a chcel ho sprostredkovať všetkým. Preto O. Prohászka chcel byť skutočným nasledovníkom Ježiša Krista. Usiloval sa o jedno: ohlasovať Krista a jeho evanjelium pre človeka 20. storočia. Urobiť ho zrozumiteľným a aktuálnym.” Po slávnostnej svätej omši sa konal sprievod k hrobu Dr. Otakara Prohászku, kde modlitbou a položením venca pamätná slávnosť vyvrcholila.
Internetový „superportál“ pre zahraničných Slovákov
17. októbra 2011 - (stanica Slovensko - SRo / Michal Herceg)
„Ľudia z našej krajiny vždy odchádzali a aj odchádzajú. Milióny Slovákov alebo ich potomkov žijú na všetkých kontinentoch sveta. Vedeli ste napríklad, že austrálska federálna vláda pre svojich slovenských občanov dotuje hodinu rozhlasovú reláciu raz týždenne v ich materčine? Ak vás zaujíma, život našich krajanov za hranicami Slovenska, už onedlho ich nájdete sústredené na internetovom portáli s pracovným názvom Slovenské zahraničie. Viac Michalovi Hercegovi povedal najprv Dušan Mikolaj z Úradu pre Slovákov žijúcich v zahraničí.”
D. Mikolaj:
- S nadnesením expresívne sme ho nazvali, že je tu superportál. Ambíciou je dostať na ten superportál všetky významné, zaujímavé informácie o Slovákoch vo svete.
- Slováci sa na internete prezentujú na rôznych stránkach, využijete aj tieto zdroje na spojenie do toho veľkého superportálu?
- Presne to bola hlavná téma, o ktorej sa tam diskutovalo a tie portály, ktoré sú funkčné, napríklad Slovákov v Írsku, ďalej aj také menšie portály jednotlivcov ako v Kanade, tie sú také zaujímavé, že budú odkazy na tie portály.
- Zatiaľ je to všetko v štádiu príprav, kedy predpokladáte, že by portál mohol začať byť plne funkčný?
- Chceme do konca roka urobiť tú štruktúru, lebo aj tá téma je veľmi široká a tých okruhov sú desiatky.
Imrich Fuhl, novinár, Slovák z Maďarska:
- Študoval som žurnalistiku v Bratislave a odvtedy som robil prakticky 28 rokov v týždenníku Slovákov v Maďarsku Ľudové noviny.
- My na Slovensku často počúvame o tom, ako povedzme maďarská vláda podporuje tunajších Maďarov. Ale veľmi málo vieme o tom, ako slovenská vláda a Slováci podporujú Slovákov v zahraničí. Vy o tom viete určite viac a môžete to aj porovnávať.
- Samozrejme, nedá sa to porovnať v eurách či forintoch, ako sa stará Maďarsko o svoje menšiny v okolitých krajinách a ako Slovensko. Celkovo môžem prezradiť, že Slovensko oveľa menšie sumy vyčleňuje na tieto účely ako Maďarsko. Ale nie všetko sú peniaze. My si veľmi ceníme aj tú pomoc, ktorá prichádza do Maďarska. Prichádza aj určitá konkrétna finančná podpora na to, aby sme robili veci ako sú školy v prírode, aby sme ďalšiu polovicu podpory zase rozdelili po vypísaní konkurzu, aj o to ide, aby sme - napríklad ako Zväz Slovákov v Maďarsku - mali z čoho usporiadať jazykovedné tábory, aby naši mladí ľudia cítili, že na Slovensku sú takmer doma a že toto je vlastne ich materská krajina.
Andrej Bučko je novým členom Zboru poradcov zahraničných Slovákov.
- Už aj viete niečo bližšie o vašej agende, čo bude vašou úlohou a vašou prácou v rámci tohto dobrovoľného zoskupenia?
- Sledujem to, samozrejme, aj z tej Austrálie na diaľku, poznám niektorých ľudí, ktorí tam fungujú. Vidím v tom osoh, predseda úradu nemôže byť všade vo svete. Oni potrebujú aj naše názory a naše skúsenosti, takže verím, že budem môcť poradiť aj dvojmo - ako zástupca Slovákov žijúcich v Austrálii aj ako dlhoročný novinár.
- Ono sa to zdá, že Austrália je ďaleko a Slováci žijúci v Austrálii si žijú vlastným životom, ale podľa vás, aj oni potrebujú nejakú podporu z materskej krajiny a ak áno, tak v akom smere?
- Absolútne. Chýbajú nám rozprávky pre deti v materskom jazyku, potrebujeme zachrániť slovenský jazyk, pretože tá prisťahovalecká vlna utíchla, som rád, že aj cez slovenské vysielanie, ktoré vediem v Austrálii sa dostáva slovenčina raz týždenne do éteru vďaka podpore federálnej vlády v Austrálii. Potrebujeme kňazov, učiteľov a aj možno nejakú väčšiu ekonomickú spoluprácu medzi Slovenskom a Austráliou.
Televízne a rozhlasové vysielanie pre Slovákov vo svete
17. októbra 2011 - (uszz.sk)
Predseda Úradu pre Slovákov žijúcich v zahraničí (ÚSŽZ) Milan Vetrák 11. októbra 2011 rokoval s generálnou riaditeľkou Rozhlasu a televízie Slovenska (RTVS) Miloslavou Zemkovou o formách možnej spolupráce. Rokovania vychádzali z uznesenia vlády SR č. 625 zo 17. septembra 2008, ktoré uložilo ÚSŽZ v spolupráci s generálnym riaditeľom Slovenskej televízie pripraviť do 30. júna 2010 televízne vysielanie pre Slovákov žijúcich v zahraničí. Keďže táto úloha nebola zatiaľ splnená, predseda ÚSŽZ inicioval 2. júna 2011 pracovné stretnutie s riaditeľom Sekcie programu RTVS Ľubošom Machajom, na ktorom spoločne hľadali riešenie. Zásadná transformácia tejto verejnoprávnej inštitúcie však neumožňuje vyčleniť prostriedky na finančne náročný projekt ani v súčasnosti. M. Vetrák preto pri rokovaní s M. Zemkovou zisťoval možnosti, ktorými by Slovenská republika mohla reálne prispieť k možnostiam prijímania rozhlasového a televízneho signálu Slovákov v zahraničí. Časti pracovného rokovania sa zúčastnili aj podpredseda Zboru poradcov predsedu ÚSŽZ Dušan Klimo z Nemecka a členka tohto zboru zodpovedná za oblasť rozhlasového a televízneho vysielania do zahraničia Božena Farhatová z Libanonu. Slováci žijúci v zahraničí sa aktuálne môžu prostredníctvom internetovej stránky Slovenského rozhlasu (www.rozhlas.sk) pripojiť na priame vysielanie deviatich rádií. Vzorovým príkladom je Rádio Devín, ktoré 24 hodín vysiela kvalitnú hudbu, pôvodné i prekladové literárne diela, rozhovory, diskusie a iné žánre. Na rádiu Junior sú pestré programy pre deti a mládež, na Rádiu Litera literárne a dramatické programy. Cez internet si mnohé archívne televízne programy možno pozrieť na www.stv.sk. ÚSŽZ chce po spustení svojho internetového portálu prepojenie komunikačných platforiem na weby týchto verejnoprávnych médií, aby prístup a pripojenia k nim boli čo najjednoduchšie. Na rokovaní s generálnou riaditeľkou RTVS predseda ÚSŽZ dohodol všeobecný rámec budúcej spolupráce na úrovni expertov oboch inštitúcií s tým, že rokovania budú priebežne pokračovať. ÚSŽZ napríklad predloží vhodné typy na rozhlasových a televíznych tvorcov z radov zahraničných Slovákov, ktorí by mohli pôsobiť ako vyslaní redaktori pre verejnoprávne médiá v SR. Navrhne zoznam významných slovenských osobností, ktorých tvorivá činnosť či osobné životné príbehy sú vhodné na profilové či reportážne spracovanie, čím by sa prispelo k ich dôvernejšiemu spoznávaniu. Aktuálnou požiadavkou je digitalizácia starších materiálov o krajanoch archivovaných v rozhlase a televízii - tá si však žiada odborné kapacity a materiálne náklady, ÚSŽZ však bude rokovať o bezplatnom prístupe k tým častiam zlatého fondu, ktoré sú už autorsky vysporiadané a digitalizované, aby ich mohol následne sprístupniť slovenskému zahraničiu.
Veľká investícia SR v Srbsku ukončená
19. októbra 2011 - (uszz.sk)
V Báčskom Petrovci v srbskej Vojvodine bola slávnostne ukončená rekonštrukcia Gymnázia Jána Kollára, jedného z veľkých investičných projektov v slovenskom zahraničí, na ktorom sa výraznou mierou podieľala SR. Pri príležitosti Dňa školy Gymnázia Jána Kollára v Báčskom Petrovci bola odhalená pamätná tabuľa, ktorá bude pripomínať verejnosti a aj ďalším generáciám subjekty, ktoré sa na rekonštrukcii podieľali. Slovenskú republiku na tomto akte zastupoval predseda Úradu pre Slovákov žijúcich v zahraničí Milan Vetrák a veľvyslanec SR v Srbsku Ján Varšo. Srbskú republiku zastupovali Minister školstva a vedy Žarko Obradović a podpredsedníčka Výkonnej rady Autonómnej pokrajiny Vojvodina Anna Tomanová-Makanová, ktorá je zároveň aj predsedníčkou Národnostnej rady slovenskej národnostnej menšiny v Srbsku. Slovenská republika na rekonštrukciu prispela sumou 213.000 €, ktoré vyčlenilo zo svojho rozpočtu Ministerstvo školstva SR a prostredníctvom Úradu pre Slovákov žijúcich v zahraničí zaslalo Matici slovenskej v Srbsku. Gymnázium Jána Kollára bolo založené 1. októbra 1919 a v tomto roku oslávilo svoje 92. výročie. Prvú budovu gymnázia postavili v roku 1923 z vlastných dobrovoľných príspevkov, za finančnej pomoci vlády ČSR a Slovákov zo zámoria a predovšetkým vlastnou dobrovoľnou prácou. Gymnázium sa stalo jednou z hlavných a najdôležitejších slovenských inštitúcií v Srbsku a v súčasnosti je prakticky jedným z jej pilierov. Absolventi gymnázia tvoria základ slovenskej inteligencie v Srbsku a časť z nich sa presadila aj v zahraničí, predovšetkým na Slovensku. Mnohí absolventi sa stali doktormi vied, akademikmi, vedcami, vynikajúcimi umelcami a spisovateľmi, športovcami, lekármi, inžiniermi, významnými spoločenskými a kultúrnymi dejateľmi, a politikmi. Úrad pre Slovákov žijúcich v zahraničí vysoko oceňuje úroveň výučby na gymnáziu, úspešnosť jej absolventov, ako aj podmienky, ktoré sú žiakom na škole vytvárané. Finančné prostriedky vložené do tejto inštitúcie sú správne cielenou investíciou do vzdelania a budúcnosti slovenskej komunity v Srbsku.
ÚSŽZ - Vysvetlenia k dotačným zmluvám
- percentá, účtovníctvo, autorské súhlasy, čestné prehlásenia, výpisy z registra
Vo všeobecnosti sú dotačné zmluvy tento rok rozsiahlejšie a náročnejšie na pochopenie, čo má objektívne príčiny. Jednou z nich je správa internej audítorky Úradu vlády SR č. 4/2010, ktorá bola vydaná už v lete 2010 a konštatovala, že subjekty usadené mimo Slovenska nie je možné zaväzovať povinnosťami zakotvenými v slovenskej legislatíve spôsobom, akým to do minulého roka robili doterajšie dotačné zmluvy. Slováci žijúci v zahraničí a ich organizácie majú takmer totožné povinnosti podľa dotačných zmlúv tento rok ako tomu bolo aj v minulosti, jediný rozdiel je v tom, že zatiaľ čo doterajšie dotačné zmluvy to riešili odkazmi na slovenskú legislatívu a preto boli kratšie, terajšie dotačné zmluvy tieto povinnosti priamo uvádzajú v texte dotačných zmlúv. Ide o riešenie, ktoré bolo treba prijať do konca mája 2011 a bývalé vedenie ÚSŽZ o tom dobre vedelo, žiaľ nespravilo nič, aby v predstihu informovalo krajanov o týchto pripravujúcich sa zásadných zmenách. ÚSŽZ v roku 2011 tak len odstránil nedostatky, ktoré bývalému vedeniu ÚSŽZ vytýkal interný audit Úradu vlády SR:
http://www.uszz.sk/vysvetlenia-k-dotacnym-zmluvam---percenta-uctovnictvo
-autorske-suhlasy-cestne-prehlasenia-vypisy-z-registra
Koľko Slovákov žije v zahraničí? Nik nevie
12. októbra 2011 - (Anna Kornajová - Zemplínsky korzár)
Milan Vetrák, predseda Úradu pre Slovákov žijúcich v zahraničí a Dušan Mikolaj, koordinátor pre kultúrne aktivity úradu boli v uplynulé dni na Medzinárodnom výtvarnom festivale v Snine. Úrad, ktorý v roku 2006 zriadila vláda, finančne podporil účasť na festivale výtvarníkov z Čiech a Poľska. „Udržiavame kontakty so Slovákmi žijúcimi po celom svete. Za ich migráciou je práca, u mladších štúdium,” uviedli. Slovensko zažilo najväčšiu vlnu vysťahovalectva na prelome 19. 20. storočia. Z východného Slovenska odišlo najviac ľudí za prácou do Ameriky. „Doteraz žije silná komunita Slovákov z východného Slovenska a Kysúc v Severnej Amerike. Odhadujeme, že v tých rokoch sa vysťahovalo do celého sveta približne 2 až 2,5 milióna Slovákov. Ak si k nim pripočítame generácie ich potomkov, môžeme sa domnievať, že teraz žije v zahraničí možno troj až štvornásobok ľudí, ktorí sa stále cítia byť Slovákmi,” povedal Mikolaj. Vetrák uviedol, že Američania presne mapujú etnické skupiny žijúce v USA. Kým tam v roku 1980 evidovali 1,6 milióna Slovákov, v súčasnosti sa k slovenskému pôvodu aktívne hlási len zlomok z nich. „Žiaľ, neoficiálne sme boli informovaní, že prvýkrát od roku 1980 sa k slovenskému pôvodu prihlásilo v Amerike približne len 500- tisíc ľudí,” povedal. Je to prejav asimilácie. Väčšina z nich žije v zmiešaných manželstvách a ich deti sa už za Slovákov nepovažujú. Dobrovoľné prihlásenie sa k slovenskému pôvodu neprináša reálne výhody. Samostatnou kapitolou sú Slováci, ktorí v Amerike žijú a pracujú nelegálne. „Slovensko neviedlo žiadne presné štatistiky o vysťahovalectve do USA a doteraz nevedie ani presné štatistiky o súčasnej migrácii Slovákov do zahraničia,” povedali. Štatistiky robí Veľká Británia. Podľa nich tam za posledné roky prišlo stotisíc Slovákov. Dve pätiny z nich pracujú v bankovníctve, manažmente, vo výskume. Údaje potvrdili odliv kvalifikovanej pracovnej sily zo Slovenska. „Teoreticky je možné, že do Británie odišiel za prácou dvojnásobok ľudí. Štatistiku vypracovali úrady na základe legálneho prihlásenia k pobytu. Mnoho Slovákov tam ale žije a pracuje bez toho, aby o nich vedeli úrady,” dodali. Mikolaj pripomenul, že podobne je to tak aj v Amerike. Tým, že po prvej vlne vysťahovalectva sú v Amerike silné slovenské komunity, sú rodiny častým cieľom ciest Slovákov do zámoria. Mnohí si počas návštevy nájdu prácu, vytvoria si tam zázemie a zostanú. „Ako v minulosti tak ani teraz nemáme presné štatistiky vysťahovalectva do USA,” podotkol. Nosnou úlohou Úradu Slovákov žijúcich v zahraničí bude už na budúci rok sledovanie migrácie Slovákov. „Budeme spolupracovať s ministerstvom práce a spoločne sa podieľať na presných štatistikách. Sú potrebné aj pre presné štatistiky o vývoji našej ekonomiky,” povedal Vetrák. Presné štatistiky sú cieľom stratégie migrácie do roku 2020, ktorú prijala vláda. Milan Vetrák povedal, že úrad chce vytvoriť komunikačný uzol, oficiálny internetový super portál pre Slovákov v zahraničí. Oslovili Slovákov v Čechách, Kanade, USA, Nemecku a Maďarsku, Austrálii, Írsku, Srbsku, Švajčiarsku, ktorí tam už vytvorili vlastné internetové portály. l Tento týždeň budú v Bratislave. Spoločne budú diskutovať o budúcej komunikácii v internetovom priestore. Komunikácia na internete je rýchla a omnoho efektívnejšia než vydávanie časopisov.
ÚSŽZ podporuje zavedenie slovenského TV vysielania pre Slovákov v zahraničí
13. októbra 2011 - (tasr)
Zviditeľňovanie Slovenska v zahraničí, ako aj aktivít Slovákov v rôznych krajinách, úlohy zboru poradcov Úradu pre Slovákov žijúcich v zahraničí (ÚSŽZ), nový dotačný systém, ktorý úrad pripravuje, otázka zriadenia slovenského televízneho vysielania pre krajanov - patria medzi aktuálne témy ÚSŽZ a jeho zboru poradcov. Novinárov dnes o tom informoval predseda úradu Milan Vetrák. Súčasne vyslovil názor, že zbor poradcov by mal byť partnerom nielen predsedu ÚSŽZ, ale aj pre vládu SR či poslanecké kluby NR SR. Zdôraznil takisto, že podpora národného povedomia a kultúrnej identity Slovákov žijúcich v zahraničí je prioritou úradu. Ako informoval podpredseda zboru poradcov Dušan Klimo, žijúci v Nemecku, tento poradný zbor funguje od marca tohto roku a má 13 členov. Sú v ňom zastúpení krajania nielen z európskych krajín, ale prakticky z celého sveta - z Austrálie, Libanonu, USA či Kanady. „Pôsobenie v zbore poradcov ÚSŽZ je čestná funkcia, za svoju prácu nedostávame žiadnu finančnú odmenu,” zdôraznil Klimo. Reagoval tak na dezinformácie, ktoré sa objavili na Slovensku, že údajne títo poradcovia poberajú veľké odmeny. Ako ďalej povedal, na terajšom zasadaní v SR chcú vytvoriť pracovné skupiny a sústrediť sa na to, aby sa krajania stali aktívnou súčasťou podpory Slovenska v zahraničí spolu s ÚSŽZ. Prítomní zástupcovia poradcov, medzi ktorými boli krajania z Austrálie, Libanonu, Nemecka a iných krajín, vyslovili ľútosť, že Slováci v zahraničí na rozdiel od ľudí pochádzajúcich z iných štátov, napríklad Slovincov, Maďarov či Poliakov a ďalších, nemajú možnosť sledovať televízne vysielanie zo svojej krajiny. SR je jediná z postkomunistických krajín, ktorá nemá TV vysielanie pre krajanov, z čoho sú veľmi sklamaní. V tejto súvislosti sa na tlačovej besede spomenulo aj stredajšie rokovanie predstaviteľov ÚSŽZ a poradcov s generálnou riaditeľkou RTVS Miloslavou Zemkovou. Vetrák uviedol, že podľa neho ochota zo strany RTVS vysielať pre krajanov je, treba však na to vytvoriť legislatívne a finančné podmienky. Napriek všetkým problémom verí, že sa nájde riešenie tejto otázky. Na stretnutí s novinármi sa hovorilo aj o úsilí Slovákov v zahraničí zaviesť vysielanie cez internet, o spolupráci ÚSŽZ s inými médiami na Slovensku, chystanej koncepcii úradu o vysielaní do vzdialených krajín, ako je Argentína či Austrália a iných otázkach.
Slováci z pohraničia sa boja, že ich odmietnu vyšetriť
24. októbra 2011 - (Petra Klimešová - Plus jeden deň)
Vieme, čo by ste mali urobiť, aby Vás lekári zo žiadnej nemocnice v Európskej únie nevyhodili Aj vás vystrašili správy o tom, že v nemocnici v maďarskom Mosonmagyaróvári nechali zomrieť Slováka? Býval neďaleko našich hraníc, no lekári ho vraj odmietli ošetriť, posielali ho do blízkej Bratislavy a on skolaboval. Vieme, ako zabezpečiť, aby vás z nemocnice v zahraničí, kde žijete, nemohol nikto vyhodiť. Do prihraničných oblastí sa sťahuje čoraz viac našincov, ktorí však každodenne dochádzajú za prácou na Slovensko a ich odvody teda putujú do slovenských zdravotných poisťovní. Napríklad v maďarskej Rajke, z ktorej to máte do hlavného mesta len 15 minút, žije približne 1300 Slovákov. V dedinke, kam dokonca chodí z Bratislavy mestská hromadná doprava a nápisy sú aj v našom jazyku, rastie slovenská štvrť aj s rodinnými domami tak rýchlo ako huby po daždi. „Mesačne máme aj 30 záujemcov,” dozvedáme sa od Jozefa Bucseka z realitnej kancelárie. Slováci skupujú domy a byty aj vo vzdialenejšom Mosonmagyaróvári. Aj ich znepokojili informácie, že ich krajana odmietli v nemocnici ošetriť a hneď potom zomrel. „Zatiaľ chodíme k lekárovi do Bratislavy, ešte sa nám, našťastie, nestalo, že by sme potrebovali sanitku,” dozvedáme sa od Aleny (32), ktorá býva v Rajke s manželom. Je zdravotnou sestrou a presťahovala sa sem z Petržalky. Podobne je na tom aj Zdeno (36) z Mosonmagyaróváru, ktorý pracuje v banke. „Neviem však, čo by som robil, ak by som záchranku súrne potreboval. Či by som to riskol a autom išiel na Kramáre, alebo by som si zavolal sanitku odtiaľto,” zamýšľa sa. Slovenská sanitka totiž chodí len po hranice. Lucia (29) a Ján (35) z Bratislavy bývajú v Mosonmagyaróvári od leta a kúpili si v obci byt. „Chceme si založiť rodinu. K lekárovi chodíme zatiaľ do Bratislavy, no keď budeme mať dieťa, bolo by vhodné, aby hlavne ono malo zabezpečené ošetrenie aj tu. Doteraz sme o formulári E106 nepočuli, ale určite oň požiadame.” Väčšina zo Slovákov žijúcich v maďarských prihraničných obciach má len klasický Európsky zdravotný preukaz. Ten je však vhodnejšie použiť pri krátkodobých pobytoch v krajinách Únie, ako sú dovolenky či služobné cesty. Ak sa však váš zdravotný stav akútne zhorší, preukaz vás na ošetrenie oprávňuje. „Človek má právo na ošetrenie pri zmene zdravotného stavu, čo znamená napríklad úraz, nevoľnosť, infarkt, teda ak ide o niečo akútne,” povedala hovorkyňa Unionu Judita Smatanová. Pre našincov bývajúcich v zahraničí a pracujúcich na Slovensku je však výhodnejšie vybaviť v poisťovni formulár, o ktorom málokto vie. „Ide o formulár E 106, ktorý je lepší v tom, že okrem potrebnej zdravotnej starostlivosti poistenec dostane aj bežnú starostlivosť vrátane preventívnej prehliadky či operácií. Teda všetko v takom rozsahu, ako by bol občanom daného štátu,” vysvetľuje Smatanová. Nikto vás tak z nemocnice rozhodne nebude môcť vyhodiť. Formulár sa nedá stiahnuť zo stránky, treba vašej zdravotnej poisťovni zaslať žiadosť. „Pripojiť treba doklady, ktoré deklarujú vašu situáciu,” hovorí Petra Balážová zo Všeobecnej zdravotnej poisťovne. To znamená, že si musíte pripraviť napríklad preukaz rezidenta, ktorý dostanete od cudzineckej polície pri nahlasovaní trvalí ho pobytu, prípadne list vlastníctva. Keď vám naša poisťovňa formulár vydá, odovzdáte v zdravotnej poisťovni v zahni ničí. Tam vám zase vydajú pre úkaz s logom EU, ktorý vás bude oprávňovať čerpať zdravotnú starostlivosť v zahraničí Samozrejme, právo ošetrenú na Slovensku vám stále ostáva. Ak sa dávate ošetriť v zahraničí, rátajte s rým, že si za niektoré úkony budete platiť, hoci aj máte formulár E 106. Sumy môžu byť iné ako u nás, pretože poisťovne majú platby nastavené rozdielne. Napríklad, kým na našom území by vás pri žalúdočných ťažkostiach ošetrili zadarmo, v Maďarsku sa platí 13 500 forintov, čiže približne 45 eur.
Svet bez hraníc - Do práce cestujem cez tri štáty
18. októbra 2011 - (Broňa Duhanová - pluska.sk)
Na ceste z práce domov prejdem dve štátne hranice. V Bratislave kúpim minerálky a zeleninu, v Rakúsku mäso a do Maďarska chodím po chlieb. Svet bez hraníc je väčší, lacnejší, zaujímavejší a lepší. Ako dieťa som v nedeľu chodievala na Devín. Viac ako história a sútok dvoch riek ma fascinoval svet „za plotom“. Poznala som ho len z televíznych reklám. Všetky deti v ňom mali biele zuby a jedli čokolády, v ktorých je celý pohár čerstvého alpského mlieka. Mali v ňom úžasné domčeky pre Barbie. Vôbec, celý ten ich svet bol jeden velký Barbie house - farebný, vyleštený a nádherný. To dievčatko na Devíne nikdy nesnívalo, že sa raz do toho sveta pozrie. A už vôbec nie, že si tam raz kúpi byt! Kde sa tiahla železná opona, rastie burina. V búdke v Kittsee, kde stáli ozbrojené hliadky, sa uhniezdili vtáky. V Rajke, kde nám pohraničiari krátko pred osemdesiatym deviatym skoro rozstrielali pneumatiky, lebo mama zabudla zastať na jednej z „čiarok“, dnes chátra budova colnice a stojí tam pohraničný nevestinec. Na ceste, kde ešte pred pár rokmi kolóny áut čakali na odbavenie, dnes sotva spomalíme. Dievčatko, čo na Devíne pozeralo za plot, má dnes 33. A zaradilo sa k stovkám Slovákov, čo chodia domov do blízkej cudziny. O tom, prečo sa pracovná sila z nášho hlavného mesta sťahuje do Rakúska a Maďarska, sa popísalo veľa, spoločným menovateľom sú šialené ceny bratislavských nehnuteľností a chudučké bankové konto. Som na tom rovnako. Na družstevný byt v rakúskej dedinke Nickelsdorf mi stačilo 20-tisíc eur. Aj z toho mi polovicu požičal fond rozvoja bývania spolkovej krajiny Burgenland - s 0,5-percentným úrokom a splátkami 27 eur mesačne! Robím si nádej, že mi priznajú aj prídavky na dieťa, 180 eur mesačne, a ak nebudem vládať platit nájomné, ktoré je o niečo vyššie ako na Slovensku, môžem požiadať o príspevok na bývanie až do výšky 60 percent. Matematika je jasná. V Rakúsku je čisto a zeleno. Elektrinu čerpám z veterných mlynov a solárnych panelov na streche našej bytovky. Vozím sa po cestách bez výmolov. Bytovka bola na rozdiel od krajiny, kde som sa narodila, dokončená dva mesiace pred plánovaným termínom odovzdania, nie rok po. Pani z realitky ma ubezpečila, že ak sa raz presťahujem do Rakúska, už sa odtiaľ nikdy nevrátim. A nech sa vraj nebojím, sama tam určite nebudem. Na opačnom konci dedinky vyrastajú novostavby rodinných domov. Alebo, ako hovoria miestni, slovenská enkláva. Ako prví Slováci sa do Nickelsdorfu prisťahovali manželia Bugárovci a ich tri deti. „Pozemky so všetkými inžinierskymi sieťami išli po 18 eur za štvorcový meter. V Rusovciach pýtajú vyše 200! Keď sme kolaudovali dom, starosta nás prišiel osobne privítať so šnapsom,“ spomína hlava rodiny. Napriek tomu, že Rakúšania vraj cudzincov veľmi nemusia a „paštikári“ z východnej Európy nepatria k najpopulárnejším obyvateľom Európskej únie, zdá sa, že prílev Slovákov do Burgenlandu a Niederösterreichu miestnych neirituje, skôr naopak. Aspoň oficiálne. Starosta ďalšej prihraničnej obce Wolfstahl sa dokonca naučil po slovensky a otvoril v obci slovenskú škôlku. Pre médiá sa vyjadril, že multikulturalizmus je pre maličkú obec prínosom. No, pre britské BBC síce povedal niečo jemnučko iné: „Slováci budú prichádzať, či sa nám to páči, alebo nie, bude lepšie, ak ich pekne privítame!“ Faktom ostáva, že pre východ Rakúska predstavujeme prílev mladej, vzdelanej a pracujúcej vrstvy. „Burgenland starne.Pre mladých pracujúcich vo Viedni už pohraničné oblasti nie sú atraktívne,“ uvádza kolegove slová na pravú mieru „náš“ starosta Herr Zapfl. „Odliv obyvateľstva spôsobil ekonomickú stagnáciu. Mladé rodiny zo Slovenska so sebou prinesú kúpnu silu, dopyt po službách, tovaroch, nových obchodoch. A samozrejme kultúru. Tešíme sa.“ Na svoju cezhraničnú existenciu si rýchlo zvykám. Do práce mám síce takmer 40 kilometrov - pri dnešných cenách benzínu mierna katastrofa pre rozpočet - ale v našom vydavateľstve v Petržalke som za pol hodiny. Mojim kamarátom z Rače sa to občas podarí v rovnakom čase, častejšie však nie. A tí z Orechovej Potône, čo je od Bratislavy rovnako ďaleko ako Nickelsdorf, cestujú v rannej špičke po vyťaženom ťahu Bratislava - Komárno do práce hodinu a viac. Susedka napravo je Rakúšanka, naľavo Slovenka, nado mnou býva maďarská rodinka. Dorozumievacím jazykom je nemčina. Pre tých, čo ju neovládajú ako ja - angličtina. Deti komunikujú „rukami-nohami“. Po ceste z práce kúpim minerálky, zeleninu a ovocie v jednom z petržalských hypermarketov, syry a mäso v Rakúsku. A po chlieb chodím do Maďarska, „Mošon“ je za kukuričným poľom a čerstvo upečený megapeceň vychádza na necelých 50 centov. A býva tam moja obľúbená kolegyňa z Emmy - Majka. Sedíme pod storočným gaštanom, popíjame maďarské víno, rakúsku kávu a prepierame slovenské klebety. Rozmýšľam nad tým, že podobne musela fungovať moja prababka za čias Rakúska-Uhorska. Hranice naše tri národy delia len necelých sto rokov. Predtým sme po stáročia žili v jednej monarchii. Do Viedne sa z Bratislavy chodilo električkou, medzi Devínskou Novou Vsou a Marchegom premávala kompa. Pred prvou svetovou Petržalčania chodili na trhy do Györu predávať burčiak. Stačí sa poriadne pozrieť okolo seba, podobností je viac ako rozdielov. Slováci, Maďari aj Rakúšania z Podunajskej nížiny stavali a dodnes stavajú rovnaké domy, pestujú kapustu a vinič na veltlín, na nedeľný obed varia rezne a zemiakový šalát. A babičky na dedinkách nosia pudlíkovú trvalú a zásteru. „Podunajci“ na osi - Györ, Bratislava, Viedeň sa dohovorili troma jazykmi. Etnicky čistí Rakúšania možno existujú v Tirolsku, Slováci na Horehroní, Maďari v okolí Szegedu. V „trojštátí“ za Bratislavou však etnická čistota neexistuje. Len v takom Burgenlande po stáročia susedili a párili sa nemecky hovoriaca väčšina s Maďarmi a Chorvátmi. Horváthovcov nájdete rovnako v Budapešti, Nickelsdorfe aj Bratislave. Aj ja som Panónčan. Chorvátske priezvisko, z maminej strany Slovenka, z otcovej Polomaďarka. A ako vášnivý kozmopolita sa na vec, samozrejme, pozerám zo širšej perspektívy. Podla mnohých cez ružové okuliare. Nie všetko je idylické. Rakúsky systém triedenia odpadu je taký prepracovaný, že k nemu potrebujete encyklopédiu. Tretinu zariadenia môjho bytu tvoria odpadkové koše, taštičky a nádobky, aby som mohla oddeliť strieborné plechovice od zlatých, kompostovateľný bioodpad od nekompostovateľného, umelohmotné fľaše od igelitových obalov a trávu od lístia. Pokiaľ sa nerozčúlim a nenahádžem všetko do jedného igelitového vreca a neodnesiem päť kilometrov za dedinu, na prvú maďarskú pumpu. A Nickelsdorf nie je Viedeň, čo si budeme hovoriť. Dlhých 40 rokov dedina na konci sveta, z východu a zo severu ohradená ostnatým drôtom, rozhodne nepatrila z pohľadu realitného makléra k atraktívnym lokalitám. Kostol, krčma, v ktorej sídli aj pošta a pumpa s barom na konci dediny. Inak skapal pes. Obchody zatvárajú o šiestej. Cez víkend ich neotvoria vôbec. Hej, ale máme skejtbordovú rampu a biofarmu. Bývanie „za hranicami“ iste nie je pre každého. Jazyková bariéra, iné pravidlá, spoločenský bontón. Pre Slotovcov, Heiderovcov a Jobbikovcov sme my obyvatelia nickelsdorfskej bytovky naivní. Xenofóbi zo všetkých troch strán rátajú hodiny, kým sa vzájomne trojjazyčne posekáme kosačkami na trávu made in China. Podľa varovaní mojich slovenských rodákov v okolí sú Rakúšania studení „ako psí čumák“, Maďari zákerní... A čo si hovoria o nás Slovákoch, radšej ani nechcem vedieť. A predsa. Moja rakúska susedka rovnako ako ja miluje chryzantémy, synovia Maďarov od naproti milujú Hviezdne vojny rovnako ako môj syn. Všetci nosíme lacné gumené kroksy, nakupujeme v Kike a frfleme na ceny benzínu. Prv, ako sme sa „národnostne identifikovali“, sme predsa boli všetci Panónčania - sedliaci, ktorých viac trápilo, či bude dobré víno než etnická príslušnosť. Tisíc rokov spoločnej histórie, podľa mňa, len tak nehodíš za hlavu... napriek konfliktom. Cezhraničnosť mojej novej existencie ma fascinuje. Alebo jej „bezhraničnosť“? Schengenom hranice v Európe oficiálne zanikli. Ostáva zbúrať hranice v nás. Možno mojím novým trvalým bydliskom prispievam svojou troškou do mlyna.
Proti zombi sa bojuje ťažko aj v Maďarsku
19. októbra 2011 - (Peter Morvay - Sme)
Bude maďarská polícia vypočúvať teroristu Brada Pitta? Či dokonca Angelinu Jolie, ktorá aj s deťúrencami manžela do Pešti sprevádzala? Naozaj sa Budapešť jasne postavila na stranu zombíkov? A prečo? Tieto otázky v uplynulých dňoch s rôznou mierou vážnosti riešili maďarské a mnohé svetové médiá potom, ako sa u našich susedov vážne skomplikovalo nakrúcanie hororu World War Z. Americká celebrita v ňom zachráni svet pred útokom zombi. Ak teda bude mať čím. Zadržali sme zásielku viac ako stovky nebezpečných zbraní vrátane kalašnikovov a ostreľovacích pušiek, oznámilo minulý týždeň s veľkou slávou maďarské Centrum na boj s terorizmom. Na svojej verzii trvalo aj potom, čo vysvitlo, že išlo o nefunkčné zbrane určené na vystupovanie v spomenutom filme - vraj neboli znefunkčené dostatočne. Podľa informácií médií to bude aspoň čiastočne pravda a filmári majú tiež maslo na hlave. Zostáva však otázka, či sa vec nemohla riešiť lepšie a bez medzinárodného škandálu. Najmä v krajine, ktorá si od nakrúcania hollyvoodskych trhákov sľubuje veľké zisky. Nijaké pochybnosti naopak nevyvoláva to, že prepadnutie skladu rekvizít protiteroristickým komandom plne zapadá do známeho profilu maďarského protiteroristického centra. Zriadil ho vlani Viktor Orbán a na jeho čelo postavil šéfa vlastnej ochranky - okamžite sa začalo špekulovať, že ide o premiérovu súkromnú armádu. Vzápätí na seba bojovníci proti teroristom upozornili tým, že plány ich centra niekto ukradol z auta podnikateľa povereného jeho prestavbou.
Celý svet kradne stále viac: Slováci menej ako Česi a Maďari!
18. októbra 2011 - (retailresearch.org / topky.sk)
Zdá sa, že na tom nie sme až tak zle! Výsledky štúdie o krádežiach v maloobchodoch, ktorú zverejnil britský Centre for Retail Research, tomu jasne nasvedčujú. V rámci Európskej únie sme totiž obsadili ôsmu priečku z 24 sledovaných krajín a celosvetovo sme 20. zo 43 štátov. Pri vstupe do EÚ sme sa pritom o prvú priečku delili s Čechmi. Nelichotivé prvenstvo si však ako aj minulý rok udržala práve Česká republika. Zlodeji v maloobchodných predajniach našich západných susedov dokonca zvýšili podiel strát na tržbách obchodov z 1,4 % na 1,53 %, pričom celosvetový priemer je 1,45 %. Celosvetovo hodnota strát obchodníkov narástla medziročne o 6,6 percenta na 119 miliárd dolárov. Slovensko s podielom strát na tržbách vo výške 1,46 % obsadilo ôsmu pozíciu. Predbehli ho všetky tri pobaltské štáty, Maďarsko (5.), Belgicko a dokonca aj Luxembursko. Najhoršie v prieskume dopadla India, Rusko a Maroko, ktoré obsadili prvé tri priečky rebríčka. Je však zaujímavé, že medziročne vzrástol podiel strát na tržbách v 42 sledovaných krajinách, pričom jediná India si polepšila. Medzi najobľúbenejší sortiment zlodejov podľa prieskumu patrí alkohol, kozmetika, menšia elektronika, značkové oblečenie, DVD a počítačové hry. Z potravín sú to najmä syry, kvalitné mäso a sladkosti.
InterStore Group už aj v Maďarsku - InterStore.hu
20. októbra 2011 - (PR servis / InterStore.sk)
Prevádzkovateľ eshop.pravda.sk a najširší slovenský internetový obchod, InterStore.sk, po letnej expanzii do ČR vstupuje aj na maďarský trh. Jeden zo slovenských lídrov v elektronickom obchode tak pokračuje v rozširovaní na okolité trhy. InterStore.hu spustil skúšobnú prevádzku začiatkom októbra. „Maďarsko je pre nás ďalšou výzvou. Tamojší trh ešte nie je taký preplnený ako český, alebo slovenský, Maďari často nakupujú v rakúskych a nemeckých e-shopoch. InterStore je silný v južnej časti Slovenska, a práve podobnosť zákazníka nám dáva dôvod na optimizmus. Naznačujú to aj prvé výsledky - za 2 týždne prevádzky sme vybavili stovky objednávok v celkovej hodnote niekoľko desaťtisíc euro. Hlavnými ťahúňmi je elektronika a biela technika. V Maďarsku vidíme ešte väčší potenciál ako na českom trhu,“ hovorí A. Gramblička, generálny riaditeľ InterStore Group. InterStore.hu poskytuje zákaznícky servis v maďarčine, nechýba hotline, online chat, či emailové poradenstvo. Zákazníci majú dvojročnú záruku na zakúpený tovar, navyše do 7 dní môžu vrátiť nový tovar bez udania dôvodu na maďarskú adresu. Pri nákupe nad 56 000 HUF (cca 166 EUR) je doprava tovaru v celom Maďarsku zdarma. Tovar si možno objednať a zaplatiť na dobierku, prípadne bankovým prevodom na maďarský bankový účet v Raiffeisenbank. V roku 2012 plánuje InterStore Group expanziu aj na Balkán.
Futbalisti hrali proti rasizmu
17. októbra 2011 - (Viera Juhászová - Sme)
Pred deviatimi rokmi dunelo bratislavské Tehelné pole opičími pokrikmi. Slovenskí fanúšikovia tak vtedy ponižovali futbalistov Anglicka tmavej pleti. Rasizmus zo slovenských tribún nezmizol ani po rokoch, keď už aj v slovenských tímoch bežne hrajú aj cudzinci. Aj preto včera odohrali turnaj Bratislavskej ligy malého futbalu proti rasizmu a intolerancii. Nastúpilo dvanásť tímov s hráčmi od Senice cez Škótsko až po Afriku vrátane mužstva zloženého z fanúšikov Trnavy a Dunajskej Stredy. Zápasy týchto dvoch tímov bývajú v lige rizikové. „Sme tu prvýkrát, ale keď nás pozvú, určite prídeme aj. nabudúce,” hovorí Zoltán Szabó, hráč tímu, ktorý prišiel z Maďarska. Okrem ďalších Slovákov z Maďarska v ňom hrajú aj Rómovia a Albánci. Hoci v tomto zložení doteraz spolu nehrali, dostali sa do semifinále. Turnaj napokon vyhralo reprezentačné mužstvo v malom futbale, druhý bol Výber hviezd Aliho Lembakoaliho s Different Colours United a tretia Ružinovská liga v malom futbale. „Cieľom nie je len zahrať si futbal, ide o to, aby sa stretlo čo najviac ľudí z rozličných prostredí kultúr,” hovorí Michal Zálesák zo združenia Ľudia proti rasizmu.
V Maďarsku padol denný teplotný rekord
18. októbra 2011 - (tasr)
Dnes nadránom padol v Maďarsku denný teplotný rekord, keď v obci Nyírlugos v Sabolčsko-Satmársko-Beregskej župe namerali -8,7 stupňa Celzia. Doterajší najchladnejší 18. október zaznamenali v roku 2003 v novohradskej obci Zabar s hodnotou mínus 7,6 stupňa C, informoval pracovník Celoštátnej meteorologickej služby (OMSZ) Ferenc Borbély. Ako uviedla maďarská tlačová agentúra MTI, teplotný rekord tohto dňa padol aj v Budapešti. V Pestlörinci ortuť teplomera klesla na mínus tri stupne Celzia. Doterajší rekord mal hodnotu mínus dva stupne C; namerali ho tiež v rovnakom obvode v roku 1970.
Mnoho ľudí v Maďarsku trpí ochoreniami podobnými chrípke
20. októbra 2011 - (tasr)
Čoraz viac ľudí trpí v Maďarsku ochoreniami, ktorých príznaky sú podobné chrípke. Vírus chrípky však ešte neizolovali, informoval dnes maďarský spravodajský server Hirado.hu s tým, že počet ochorení horných dýchacích ciest narástol najmä v kolektívoch, kde sa nachádzajú deti. Podľa šéfa epidemiológie Štátnej zdravotníckej služby a hygieny (ÁNTSZ) Lajosa Ócsaiho je v súčasnosti sezóna infekcií horných dýchacích ciest. Spôsobuje ich vo väčšine prípadov adenovírus, parachrípka a vírus RS, ktoré však nemajú nič spoločné s chrípkou. V Maďarsku sa zvyčajne sezóna chrípky začína koncom decembra či začiatkom januára. Vakcína je už pripravená, príslušný orgán teraz vydal povolenie na jej distribúciu. Očkovanie by sa mohlo začať najskôr o dva týždne, povedal Ócsai.
Z prečinu usmrtenia obvinili maďarského vodiča
18. októbra 2011 - (tasr)
Trebišovský vyšetrovateľ obvinil z prečinu usmrtenia 33-ročného vodiča z Maďarska v súvislosti s dopravnou nehodou (17. 10.), pri ktorej prišiel o život 55-ročný muž z Poľska. Na ceste neďaleko kruhového objazdu v smere na Trebišov sa zrazili dva kamióny. Obvinenému vodičovi hrozí v prípade dokázania viny trest odňatia slobody na dva až päť rokov. „Vodič maďarského kamióna viedol vozidlo v smere na mesto Trebišov, keď po prejdení vzdialenosti okolo 270 metrov pred ním idúce nákladné motorové vozidlo začalo brzdiť, nakoľko pred ním z doposiaľ nezistených príčin stálo odstavené osobné motorové vozidlo zn. Škoda Favorit. Vodič maďarského kamióna už nestihol zabrzdiť vozidlo a prednou časťou mierne narazil do už stojaceho návesu vozidla pred ním,” priblížila dnes krajská hovorkyňa košických policajtov Jana Mésarová. V snahe zabrániť priamej zrážke s týmto vozidlom prešiel vodič do ľavého jazdného pruhu, kde sa čelne zrazil s oproti idúcim kamiónom, ktoré šoféroval v smere od mesta Trebišov Poliak. Ten po náraze vošiel s vozidlom do priekopy na pravej strane vozovky, kde sa kabína prevrátila prednou časťou k zemi. Pri dopravnej nehode na vozidlách vznikla celková škoda 35 030 eur. Okolnosti dopravnej nehody vyšetruje znalec z odboru dopravy.
V Miškovci zadržali muža. V byte mu našli podomácky vyrobenú bombu
21. októbra 2011 - (tasr)
Maďarská polícia a príslušníci Centra protiteroristickej ochrany v Miškovci zadržali muža, v ktorého byte našli podomácky vyrobenú bombu. Obyvateľov desaťposchodového domu evakuovali. Podľa maďarského spravodajského servera origo.hu vydalo Centrum protiteroristickej ochrany vyhlásenie až po popoludňajšom návrate obyvateľov do svojich bytov. Verejnosť v ňom informovalo, prečo došlo k evakuácii. V byte zadržaného 30-ročného muža sa našlo podomácky vyrobené zariadenie s trhavinou, ktorá by bola vhodná aj na usmrtenie človeka. Prípad vyšetruje Národný úrad vyšetrovania. Viceprimátor Miškovca Péter Pflieger ráno novinárov informoval, že na piatom poschodí domu sa vyskytol technický problém, ale úrad ochrany pred katastrofami a polícia „majú situáciu pod kontrolou”. Regionálny spravodajca MTI informoval, že desiatka požiarnikov s maskami vošla do budovy a vyprevádzala obyvateľov. Prítomní boli aj policajti, pracovníci úradu ochrany pred katastrofami a plynári.
V Maďarsku zatkli Slovenku, od ľudí vymámila 13 tisíc
22. októbra 2011 - (topky.sk)
Maďarská polícia zadržala na maďarsko-rumunskom hraničnom priechode v Ártánde občianku Slovenska, voči ktorej vedie trestné stíhanie veliteľstvo polície Jasovsko-Kumánsko-Solnockej župy. Agentúru MTI o tom dnes informovala hovorkyňa župnej polície Ágnes Pásztorová Kovácsová. Podľa jej vyjadrenia 40-ročná Z. S. čelí podozreniu z trestného činu podvodu. Najmä od starších ľudí pýtala peniaze na rôzne účely, najčastejšie na nemocničné ošetrenie, operáciu alebo na prevoz záchranárskym vrtuľníkom. Od poškodených takto vyzbierala vyše štyri milióny forintov (13.502 eur). Podvodníčka pôjde po zadržaní do vyšetrovacej väzby.